text:
Ábyrgdarfólk til Tænastur og portalar
Søkt verður eftir einum fólki at virka sum ábyrgdarfólk fyri Tænastur og portalar. Sum ábyrgdarfólk skalt tú fyrstu tíðina leiða verkætlanina Tænastur og portalar. Uppgávurnar minna um tær, sum eru nevndar undir verkætlanarleiðslustørvunum.
Sum ábyrgdarfólk fært tú ábyrgd av at tryggja, at loysnirnar verða riknar skynsamt og trygt, og kemur at standa fyri, at loysnirnar støðugt verða mentar.
Høvuðsuppgávurnar eru m.a. hesar:
- samskipa og samskifta við allar áhugapartar, so at Tænastur og portalar røkkur sínum endamáli, sum felags inngongd fyri allar borgarar og virki í Føroyum
- samstarva við aðrar partar av Talgildu Føroyum, m.a. um Heldina og Samleikan
- at seta seg inn í loysnirnar, m.a. arkitektur, funktionalitet og lisensir
- standa fyri at gera og halda viðlíka rakstraravtalur og tænastuavtalur (SLA) við veitarar
- skipa og menna support-økið
- hava ábyrgd av, at trygdin er nøktandi, m.a. skipa fyri skoðan og at seta í verk trygdartiltøk
- hava ábyrgd av framtíðar menning, m.a. at fylgja við í tí menning sum er á økinum, og luttaka í bólkum og felagsskapum, sum fáast við hetta fakøki
Lesið meira um Tænastur og portalar her
Førleikar og útbúgving
Tú skalt hava holla vitan og royndir við verkætlanarleiðslu og vitan og royndir við KT-rakstri og KT-trygd. Tað er eisini fyrimunur, at tú hevur vitan og royndir at skipa formliga útveiting av uppgávum, og at samráðast og samskifta við teir veitarar, sum útveitt er til.
Tað er fyrimunur, hevur tú viðkomandi útbúgving á kandidat- ella bachelor stigi innan KT, samskifti, organisatión ella líknandi.
Setanar- og lønarviðurskifti
Starvið er fulltíðarstarv og verður helst flokkað eftir BLF-sáttmálanum, AKF-sáttmálanum ella Starvsmannafelagssáttmálanum. Starvið verður lønt eftir, hvørjar royndir og viðkomandi útbúgving, tú hevur, umframt møguleika fyri serligari viðbót.
Umsókn
Skrivlig umsókn við avriti av prógvum, cv, viðmælum o.ø. skal verða send Gjaldstovuni, Kvíggjartún 1, Boks 2009, 160 Argir ella við teldubrævi til talgildu@talgildu.fo. Umsóknin skal hava frámerkið “Starvsfólk til Talgildu Føroyar” viðmerkt hvat av størvunum sum søkt verður um.
Umsóknarfreistin er 16.11.2016 á middegi. Nágreiniligari upplýsingar fáast við at venda sær til Gjaldstovuna, Nicolai Balle, verkætlanarstjóri fyri Talgildu Føroyar, sum er at hitta á nicolai.balle@gjaldstovan.fo ella á 792424.


c: text/html

text:
Grundupphæddin í fólkapensjónini skal endurreisast og økjast
Sambandsflokkurin hevur lagt uppskot fyri Løgtingið um at hækka grundupphæddina í fólkapensjónini, so okkara eldru borgarar aftur hava rætt til tryggu og skattafríu grundupphæddina, sum 14. september-samgongan tók frá teimum
Grundupphæddin í fólkapensjónini hevur í meira enn hálva øld verið bulurin í pensjónini hjá føroyingum.
Kortini valdi 14. september-samgongan beint eftir, at hon kom til valdið, at niðurlaga grundupphæddina í fólkapensjónini. Javnaðarflokkurin, Tjóðveldi og Framsókn gjørdu seg inn á eina grundsúlu í vælferðarsamfelagnum.
Hetta var eitt stórt afturstig, tí grundupphæddin og fólkapensjónin í síni heild er ein sosial avtala – ein sátt – millum myndugleikar og borgaran, ið sjálvur hevur goldið til fólkapensjón alt sítt aktiva lív.
Tí hevur flokkurin lagt uppskot fyri Tingið um at hækka grundupphæddina í fólkapensjónini úr teimum verandi 43.068 krónunum upp í 50.028 krónur fyri stakar pensjónistar og úr 32.796 krónum upp í 39.756 krónur fyri giftar pensjónistar.
Soleiðis fáa okkara eldru borgarar tryggu og skattafríu grundupphæddina aftur, sum 14. september-samgongan tók frá teimum.
Vónandi taka allir flokkar á Tingi undir við uppskotið Sambandsfloksins. Um hetta ikki verður veruleiki, so skulu føroyingar kenna seg tryggar í, at so skjótt Sambandsflokkurin aftur kemur í samgongu, fer flokkurin at tryggja, at grundupphæddin verður endurreist og hækkað aftur.
Bárður S. Nielsen
formaður í Sambandsflokkinum
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará

robotstxt: allowed

filter: keep


text:
Ingi Samuelsen
02.01.2018 - 09:09
Tíðindi > Lóg & Landaskil > Ferðsla
Komandi tvær vikurnar fer Ráðið fyri Ferðslutrygd at minna bilførarar á at hugsavna seg um at koyra, tá teir sita við róðrið. Útlendskar kanningar vísa, at gáloysni er partur av 3. hvørjari deyðsvanlukku í ferðsluni, og vit hava neyvan orsøk at halda, at tað er munandi øðrvísi í Føroyum.
Gáloysni í ferðsluni er alt tað, sum tú gert, sum einki hevur við koyringina at gera. Til dømis:
- tosa í telefon ella skriva/lesa SMS
- innstilla útvarp ella tónleik
- taka okkurt upp av dúrkinum
- eta, drekka ella roykja
- hava tankarnar aðrastaðni
Vandin fyri vanlukku veksur munandi, tí tú reagerar seinni, eisini í óvæntaðum støðum, vísir Ferðslutrygd á í tíðindaskrivi, sum er sent út í sambandi við átakið.
- Gáar tú ikki um ferðsluna í fá sekund, kann tað til dømis hava við sær, at tú kemur í mótkoyrandi koyribreyt ella ikki gevur tær far um onnur í ferðsluni. Hesum vilja vit byrgja fyri við átakinum, “5 sekund = 111 metrar við 80 km/t”. 111 metrar er nevniliga teinurin, ið tú koyrir í blindum, um tú hyggur burtur í 5 sekund við 80 km/t. Endamálið er at fáa bilførarar at hugsavna seg um koyriuppgávuna og at minka um talið á vanlukkum orsakað av gáloysni, sigur Brynhild Høgnadóttir frá Ráðnum fyri Ferðslutrygd.
Løgreglan ger kanningar av telefonnýtslu í ferðsluni, meðan átakið er. Saman vilja Ráðið fyri Ferðslutrygd og løgreglan fyribyrgja óhappum og vanlukkum sum standast av gáloysni.


text:
Tak niður produktblað um Lívstrygging.
Trygging
Tryggja teg og tíni nærmastu
Lívstrygging
Lívstrygging gevur tær møguleika at tryggja tíni nærmastu fíggjarliga, um tú skuldi fallið frá innan pensjónsaldur.
Tú kanst tekna eina Lívstrygging til bólkaprís við tryggingarupphædd frá 100.000 og upp til 1.000.000. Tó hevur tú eisini møguleika fyri individuelt at tekna eina Lívstrygging upp til 4.000.000 kr.
Lívstryggingin dekkar við fullari upphædd við deyða fram til fylta 67 ár.
Lívstryggingin kemur hjúnafelaga ella lívsarvingum væl við, um illa vil til og tú skuldi fallið frá.
Tryggingarupphæddin við deyða verður útgoldin skattafrítt til hjúnafelaga ella lívsarvingar, sum tó rinda arvaavgjald. Upphæddin kann eisini gjaldast til sambúgva ella onnur, um hetta er tilskilað frammanundan.
Hevur tú aðrar tryggingar, er Lívstrygging ein góð og bílig ískoytistrygging.
Treytin fyri at fáa hesa trygging er, at tú ert kundi í Eik, ert 18 ár og ikki fylt/ur 51 ár og lýkur heilsutreytirnar.
Lívstryggingin dekkar við deyða við fullari upphædd fram til fylta 67 ár.
Treytin fyri at tú kanst tekna eina Lívstrygging til bólkaprís er, at tryggingarupphæddin er frá 100.000 kr. og upp til 1.000.000 kr. Um tú hevur eina Restskuldatrygging afturat Lívstryggingini, má samanlagda tryggingarupphæddin ikki vera hægri enn 2.000.000 kr.
Fyri lívstryggingar, har ikki ber til at fáa bólkaprís, t.e. um tú hevur fylt 51 ár ella teknar Lívstrygging omanfyri mest loyvda til bólkaprís, verður prísurin roknaður í mun til aldur og kyn, og tryggingargjaldið hækkar tá 1. januar hvørt ár.
Sí kostnaðir fyri tryggingarupphæddir upp til 1.000.000 kr. og annars í produktblaðnum.
Tak niður
Útgjald:
Tá talan er um vanliga lívstrygging, er tryggingartakari og tryggjaði sami persónur. Doyr hesin, so verður tryggingarupphæddin útgoldin til hjúnafelaga, lívsarvingar ella tilskilaða og tryggingin dettur burtur.
Arvaavgjald:
Arvaavgjald skal gjaldast av útgjaldinum. Um ein lívstrygging verður goldin eftirsitandi hjúnafelaga, sum velur at sita í óskiftum búgvi, skal arvaavgjald tó ikki rindast av tryggingarupphæddini. Tá búgvið verður uppgjørt, verður arvaavgjald rindað.
Bílegg
Ynskir tú at stovna hesa trygging? Set teg í samband við okkum, og vit vegleiða tær.


text:
Tey eru nú liðug við innleiðandi riðlunum á Danish Open 2016, og hava vit her føroyingar víðari til bæði A-, B- og C-finalur.
Í 50 bringu svam Ásbjørg Hjelm úr Ægir víðari til C-finalu, við 35.08 og 20 bestu tíð.
Í 400 frí svumu Pál Joensen úr Suðuroyar Svimjifelag og Óli Mortensen úr Havnar Svimjifelag seg víðari til A-finalur, við ávikavíst 3:56.05 og 3. bestu tíð, og 4:00.19 og 8. bestu tíð. Alvi Hjelm úr Ægir svam seg í B-finalu við 4:06.82 og 15. bestu tíð, men hevur har valt at melda avboð.
Í 100 frí svam Sára Ryggshamar Nysted úr Suðuroyar Svimjifelag seg víðari til C-finalu, við 59.32 og 25. bestu tíð, har onkur onnur so síðani hevur meldað avboð, so at Sára slapp millum tær 24 í finalunum.
Í 100 rygg svam Magnus Jákupsson úr Farum seg í A-finalu við 57.54 og 3. bestu tíð
Í 200 bringu svam Róland Toftum úr Suðuroyar Svimjifelag seg í B-finalu við 2:25.70 og 10. bestu tíð.
Og so hava vit longu Vár Erlingsdóttir Eidesgaard í besta riðli í 1500 frí, seinnapartin, við 17:32.83 og 4. bestu tíð av øllum, umframt Silja Nielsdóttir Hansen úr Hvidovre sum hevur 17.44.79 og 8. bestu tilmeldingartíð.
Finalurnar byrja nú seinnapartin kl 17:30, danska tíð, og verða stroymaðar beinleiðis av dr.dk


text:
Zarepta ársins herðaklapp
Ársins herðaklapp 2010 til Zarepta
Tíðindaskriv: Fríðbjørd Hammer, næstformaður hjá Javna, handaði í gjárkvøldið fyriskiparunum av Leguni fyri fólk við breki í Zarepta Herðaklappið frá Javna fyri 2010.
Herðaklappið er innrammað heiðursbræv við soljóðandi teksti:
LEGAN fyri fólk við breki í Zarepta fær herðaklappið frá Javna 2010
Tá ST lýsti árið 1981 at vera Ár teirra brekaðu, tóku fólk innan brøðrasamkomuna stig til at hava eina legu fyri fólk við breki í leguhúsinum Zarepta. Henda lega hevur síðani ligið fast dýrabiðidagsvikuskiftið.
- TAKK fyri, at tit við virðing, tolsemi og umsorgan hava gjørt leguna fyri fólk við breki til eina mennandi og spennandi uppliving bæði fyri fólk við breki, teirra avvarðandi og starvsfólk, við viðkomandi fyrilestrum, hugvekjandi samrøðum, leiki og skapandi ítrivi.
- JAVNI virðismetir eisini stórliga, at fólk við breki á hesi legu hava fingið nógvar nýggjar vinir -- og at mong ung á hesi legu eru lærd at møta fólki við breki náttúrliga og við virðing. Tað setur síni spor í samfelagnum.
- JAVNI ynskir við hesum hjartaliga at takka leiðsluni í Zarepta, teimum, íð hesi 30 árini hava stílað fyri leguni -- og tykkum mongu, sum hesi 30 árini hava givið tíð og orku til at gera hesa legu møguliga.
- ÁSANNANDI at tað er ómøguligt at nevna einstaklingar burturúr teirri fjøld, sum ár um ár hevur hjálpt til við leguni, ynskir Javni við hesum at veita tykkum ØLLUM eina hjartans tøkk -- og ynski um Guds signing framyvir við verki tykkara.
Kongurin skal svara teimum: "Sanniliga, sigi Eg tykkum: Tað, sum tit hava gjørt einum av hesum minstu brøðrum Mínum, hava tit gjørt Mær!" (Matt.25:40)
Kelda: vagaportal.fo


text:
Enska heiti: Bachelor in Social Work
Lestrartíð: 4 ár
Umsóknarfreist: Kvota 2 - 15. apríl. Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Útbúgvingin gevur yrkisførleika sum námsfrøðingur.
1. lestrarár er skipað við undirvísing í grundfakum, har ymisk vitanarøki innan menning og sosialisering í sambandi við børn og ung eru á skránni.
2. lestrarár er savnað um ávís kjarnaøki. Fyrra hálvárið er savnað um serøkið, seinna hálvárið um skeiðini 1) barna- og ungdómsmentan, 2) kreativt námsfrøðiligt virksemi, 3) málmenning og mentan og 4) menniskja, stovnur og samfelag.
3. og 4. lestrarár eru linjulestur, har tey lesandi nema sær fakliga, námsfrøðiliga og didaktiska servitan innan ávís fakøki.
Linjulestur hevur fakøkini smábarnapedagogikk, estetiskar lærutilgongdir og kreativa barnið umframt fakøkið heilsa, kroppur og rørsla. Eisini eru felags linjur ímillum námsfrøðinga- og læraralesandi: innskúling/skúlabúgving, sernámsfrøði og námsfrøðilig leiðsla og fyrisiting.
Í seinnu helvt av 8. hálvu verður arbeitt við eini bachelorverkætlan.
Til ber at lesa partar av lestrinum uttanlands. Hetta kann gerast í triðja ella fjórða lestrarári, tá ið linjulesturin er á skránni.
Til at verða upptikin at lesa námsfrøði á bachelorstigi krevst gymnasialt miðnámsprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Starvsmøguleikar eru innan námsfrøðiliga økið, har nýggj vitan støðugt gevur nýggjar spennandi avbjóðingar. Sum námsfrøðingur kanst tú arbeiða í vøggustovu, barnagarði, frítíðarskúla, ungdómshúsi og á nógvum økjum innan serøkið.
B.Ed.-lesturin gevur atgongd til master- og kandidatútbúgvingar innan námsfrøðiliga og didaktiska økið.
Fróðskaparsetur Føroya - www.setur.fo.
Tú kanst venda tær til lestrarvegleiðingina paulinap@setur.fo ella til Anniku Antoniussen, útbúgvingarleiðara, annikaa@setur.fo


text:
- Tíðindi, mentan og ítróttur
Frádráttur fyri gjald til yrkisfeløg
Tjóðveldi, Miðflokkurin og Javnaðarflokkurin í fíggjarnevndini siga, at uppskotið javnsetir partarnar á arbeiðsmarknaðinum, tí galdandi lóg heimilar bara arbeiðsgevarum henda frádrátt.
Samstundis er hetta ein skattalætti til vanligar lønmóttakarar, sum eru limir í fakfelag, sigur meirilutin.
Minnilutin mælir frá at samtykkja
Minnilutin, Sambandsflokkurin og Fólkaflokkurin, sigur, at allir flokkar í tinginum hava tikið undir við bruttoskattaskipanini til tess at gera umsitingina so einfalda, sum til ber.
Tí er ein botnfrádráttur í landsskattinum í staðin fyri ymiskar frádráttir, eisini frádráttur fyri gjald til yrkisfeløg.
Vil samgongan lata ein lætta, eigur hon heldur at hækka botnfrádráttin í landsskattinum, siga Sambandsflokkurin og Fólkaflokkurin í fíggjarnevndini, sum mæla tinginum frá at samtykkja uppskotið.
Ruth í Vang í Framsókn, sum eisini er forkvinna í fíggjarnevndini, sigur í sínum áliti, at hon tekur støðu í tingsalinum.
Uppskotið hjá Sonju Jógvansdóttir kemur til 2. viðgerð í tinginum í dag, og tá verður eisini atkvøtt í málinum.
Sí eisini


text:
« Back to list
[This text is not available in English]
Stanislavskij-skeið
[This text is not available in English]
Set kross í kalendararn 22. – 24. september og tekna teg til Stanislavskij-skeið á Gjáargarði. Tríggir spennandi dagar har tú hevur møguleika at menna teg sjálvan í einum kreativum og spennandi umhvørvi.
Ert tú áhugaleikari/sangari ella ein, ið vil menna tína upptraðkan, tá ið tú skalt bera ein boðskap fram? So er hetta eitt skeið fyri teg, líkamikið um tú ert royndur ella óroyndur. Á hesum skeiðnum lærir tú at menna tína upptraðkan við ymiskum improvisatións- og kropsvenjingum, ið fevna um eitt nú at eygleiða og liva teg inn í lívið rundanum teg og at víðka um hugflogið og tilvitanina.
Undirvísari verður danski sjónleikarin Hanne Jørna. Hon hevur meir enn 20 ára royndir sum undirvísari, coach og framleiðari í improvisatións-skeiðum fyri bæði áhuga- og yrkisleikarum og sangarum. Eisini hevur hon hildið skeið fyri vinnurekandi, undirvísarum/lærarum. Hanne er útbúgvin sjónleikari frá Statens Teaterskole / Den Danske Scenekunstskole og hevur í fleiri ári verið knýtt at Statens Teaterskole og arbeiðir sum dramalærari á Opera-Akademiet í Keypmannahavn.
Undirvísingin verður fríggjadag til sunnudag frá kl. 09.00 – 18.00 við matarsteðgi á middegi umframt kaffi/te.
Prísurin fyri alt skeiðið íroknað 2 nætur og mat á Gjáargarði er kr. 3.500 í dupultkamari og kr. 4.100 í einkultkamari. Avmarkað pláss.
Áhugaði kunnu fáa meiri kunning og tekna seg elektroniskt inni á heimasíðuni hjá MáF www.maf.fo
við at fara inn á Tiltøk. Skráseting er fyrst galdandi, tá ið goldið er á konto í Eik Banka: 185 132 4 í seinasta lagi 15. august 2017.


text:
Spanski forsætisráðharrin, Mariano Rajoy, hevur givið katalanska forsetanum, Carlos Puidgemont, fimm dagar til at koma til eina niðurstøða. Antin lýsir Katalonia seg sum sjálvstøðugt, ella gera tey ikki.
Rajoy ger greitt, at har er onki millum sponsku og katalansku stjórnirnar at samráðast um, Rajoy tvíheldur um at fólkaatkvøðan hjá katalanum var ólóglig.
Hann ger eisini greitt, at um Puidgemont velir at lýsa Katalonia sum sjálvstøðugt land, so er góður møguleiki fyri, at spanska stjórnin ger sær dælt av grein 155 í sponsku grundlógini, ið gevur heimild til at taka katalanska sjálvstýri úr gildi.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Búnaðargrunnurin umsitur rættiliga nógvan pening. Talan er um fleiri milliónir krónur. Ein partur av peninginum er ...
ķ lįnigrunninum og liggur um 135 mill. Hesin peningur er tann peningur, sum Jaršarrįšiš įšur umsat. Tį Bśnašargrunnurin varš stovnsettur og Jaršarrįšiš avtikiš varš upphęddin flutt ķ Bśnašargrunnin, sum stovnsfę og sum virkar eftir lóg nr. 21 frį 17. mai 2004 um Bśnašargrunn, sum broytt viš lųgtingslóg nr. 27 frį 30. aprķl 2007.
Herumframt umsitur Bśnašargrunnurin eisini festikontoinar. Į festikontounum standa uppaftur meiri peningur - tilsamans um kr. 165 mill., sum eisini er partur av fęi grunsins.
Almenna landsjųršin er skrįsett og tinglisin sum ogn hjį Fųroya Landsstżri.
Peningurin į festikonto er tó tengdur at teim einstųku festunum og ręttiliga ójavnt er, hvussu nógv stendur į hvųrjari konto sęr.
Fleiri festikontoir hava ikki nakra nevnivert innistandandi, mešan nųkur av festunum, sum liggja ķ mišstašarųkinum hava stórar upphęddir į festikonto.
Festini, sum hava latiš nógv lendi frį sęr - selt almenna jųrš fyri įvķsa upphędd, hava tķskil fingiš nógvan pening į konto.
Taš er so, at tį almenn jųrš veršur seld - eitt nś til byggilendi, vegagerš o.a. - so veršur sųlupeningurin settur į festikonto hjį tķ festinum, har jųršin er hoyrandi til.
Taš er serliga ķ mišstašarųkinum, har ųkt byggivirksemi er, at neyšugt er at taka byggilendi v.m., mešan taš er ręttiliga avmarkaš, hvat er neyšugt at taka burturav lendi ķ śtjašaranum.
Sjįlvt um nógvur peningur er į įvķsum festikontoum, so eru avmarkingar fyri, hvat peningurin kann nżtast til.
Tį fųst ogn hjį landinum, sum hoyrir til eitt festi, veršur seld, skal įgóšin av sųluni flytast til Bśnašargrunnin og veršur bókašur į konto hjį avvaršandi festi.
Ķ kunngerš nr. 97 frį 22. desember 2004 um bśnašargrunn hevur landsstżrismašurin įsett, at fķgging av festikontu kann heilt ella partvķst veitast til ętlanir, sum hava til endamįls at skapa varandi viršisųking av festinum, t.d. fyri at viga upp ķmóti avleišingum av sųlu av fastari ogn burturav festinum.
Fķgging kann veitast til:
- keyp av bśnašarjųrš (Bśnašarstovan er tį formligur keypari)
- įbųtur, velting og nżdyrking av bśnašarjųrš og vegagerš ķ hesum sambandi
- seyšahśs, ręttir og fjós. Til hesi endamįl kann jįttast upp til 50% av samlašu ķlųgukostnašinum.
Bśnašargrunnurin hevur til endamįl at veita lįn til landbśnašin og fķggja kostnašin av at reka jaršarumsitingina.
Bśnašargrunnurin kann veita lįn til:
- keyp av bśnašarjųrš
- keyp av fęi og fenaši
- įbųtur, velting og nżdyrking av bśnašarjųrš
- keyp, bygging, umvęling og śtbygging av bygningum, sum hava tżdning fyri landbśnašarframleišsluna, harundir maskinhųll og verkstaš, seyšahśs, fjós, felddżrahśs, hoyggjhśs, hoyggturkihśs og -skipanir, sśrhoyggjabrunnar, skżlir, ból og hjallar
- ręttir, hegn og gyršingar
- bygging og yvirtųku av sethśsum į festigarši
- keyp av maskinum og ambošum
- nżskapandi tiltųk og verkętlanir, sum stżriš metir kunnu verša viš til at menna vinnumųguleikarnar inn landbśnašin. Harumframt er įvķsir mųguleikar at fįa lįn til virksemi, sum er tongt at landbśnašinum, t.d. mjólkavirki, slįturvirki, ullarvirki, vakstrarhśs, grųnmetisvirki, urtagaršsvirki og flogfenašvirki.


text:
Landssjúkrahúsið er nógv umbiðið í samband við at 9.- og 10. floks næmingar úr fólkaskúlunum skulu í starvsvenjing.
Vit kunnu taka 2 næmingar hvørja ferð og eru teir hjá okkum í tvær vikur.
Skipan av starvsvenjingini
Starvsvenjingin er skipað soleiðis, at næmingarnir koma runt á teimum ymisku deildunum á sjúkrahúsinum.
Ein vælskipað ætlan er fyri allar dagarnir og eru ábyrgdarfólk á hvørjari deild, sum taka sær av næmingunum, í meðan teir eru her.
Fyrsta dagin, har møtt verður í forhøllini kl. 8.30, verður tikið væl ímóti teimum og næmingurin fær útflýggjað eitt yvirlit, sum vísir, hvar hann skal starvast, og eitt kort, sum gevur atgongd til frían kost á middegi.
Tað verður eisini greitt frá, hvat vit forvænta av næminginum, at hann møtir upp til tíðina og er væl upplagdur hvønn morgun.
Eisini verður tosað um mannagongdir, um tagnarðarskyldu og um møguligar útbúgvingar innan heilsuverkið.
Síðsta dagin verður eftirmett og stuttligt er at hoyra, frá teimum flestu, hvussu lærurík starvstíðin hevur verið.
Um tú ynskir at koma í starvsvenjing á Landssjúkrahúsinum, er tú vælkomin at seta teg í samband við Starvsfólkadeildina á hr@ls.fo ella ringja 304500, lokal 1094.
Tak niður faldaran her


text:
Nr. 1718-335
Samfelagsfrøði í hádeild
Endamál:
At kunna lærarar, ið undirvísa í samfelagsfrøði, um nýggja undirvísingartilfarið í lærugreinini og geva íblástur til, hvussu bókin og digitala tilfarið kann brúkast í undirvísingini.
Innihald:
Nýggja bókin Samfelagsfrøði, 7. flokkur verður løgd fram, og skeiðsluttakararnir sleppa at kunna seg um bókina. Hetta er fyrsta bókin í einari trýbókarøð. Eisini verður digitala tilfarið, ið knýtir seg til bókina, og læraravegleiðing gjøgnumgingið.
Nakrar av næmingauppgávunum verða eisini royndar.
Málbólkur: Lærarar, ið undirvísa í samfelagsfrøði í fólkaskúlanum
Undirvísing: Eyðna Magnussen, ritstjóri og lærari
Lektiónir: 6
Stað/tíð: Nám, 23. oktober 2017 kl. 9.00 - 15.00.
Tekning á www.nam.fo/skeið í seinasta lagi 8. oktober.


text:
25 milljónir krónur til 14 føroyskar stjórar
Ein greining sum føroyski tíðindaportalurin in.fo hevur gjørt vísir, at 14 føroyskir stjórar tjentu 25 milljónir krónur í 2014.
Talan er um tøl úr roknskapunum hjá teimum størru feløgunum í Føroyum og vísir yvirlitið sum in.fo hevur gjørt, at stjórarnir í tryggingarfeløgum, bankum og børsskrásettum feløgum liggja ovast á listanum yvir teir, ið fáa bestu føroysku stjóralønirnar.
Talan er um 14 menn. Teir fingu 150.000 krónur í meðal í løn hvønn mánað í 2014. Eingin kvinna er ímillum.
Av teimum tíggju fyritøkunum høvdu allar yvirskot í 2014 uttan BankNordik og Atlantic Petroleum.
Tú kanst lesa meir og síggja yvirlitið á in.fo við at trýsta á leinkjuna her


text:
ST hevur lýst 2010 at vera lívfrøðiligt margfeldnisár. Sáttmálin um lívfrøðiligt margfeldni varð undirskrivaður av einum stórum parti av heimsins londum á Rio-ráðstevnuni í 1992. Longu í juni 1993 høvdu 168 lond skrivað undir sáttmálan, og nú í 2010 hava 192 lond undirskrivað hann – harímillum Føroyar.
Lívfrøðiligt margfeldni umfatar alt tað livandi fjølbroytni, ið náttúran rúmar.
Sáttmálin er komin, tí heimssamfelagið metir, at ein niðurlaging av lívfrøðiliga margfeldninum er ein stórur missur fyri lívið á jørðini. Sáttmálin hevur hesi trý høvuðsevni:
1. Varðveitsla av lívfrøðiliga margfeldninum. (The conservation of biological diversity)
2. Burðardygg nýtsla av tí, ið lívfrøðiliga margfeldnið gevur. (The sustainable use of the components of biological diversity)
3. Eitt rættvíst og javnt býti av ágóðum, ið stava frá nýtslu av genetiska tilfeinginum. (The fair and equitable sharing of the benefits arising out of the utilization of genetic resources)
Føroya Fróðskaparfelag, Lívfrøðingafelagið og Náttúrugripasavnið hava í felag lagt til rættis eina skrá av fyrilestrarøðum fyri 2010. Vit fara á ymsan hátt at lýsa lívfrøðiliga margfeldnið – eisini frá øðrum sjónarmiðum enn teimum reint lívfrøðiligu.
Fyrstu fyrilestrarnir verða 24. februar. Tiltakið verður í framsýningarhølunum hjá Náttúrugripasavninum á Debesartrøð, kl. 19:30.
Skráin fyri tiltakið mikudagin, 24. februar 2010, kl. 19:30:
Anna Maria Fosaa, lívfrøðingur, PhD:
– Hví lívfrøðiligt margfeldisár í 2010?
Í fyrilestrinum verður greitt frá hvat lívfrøðiligt margfeldni er, hví ST hevur valt 2010 til at verða lívfrøðiligt margfeldnisár og um hvønn týdning tað hevur fyri okkara lívsgrundarlag at varðveita lívfrøðiliga margfeldið. Hvat gera vit her heima? Og hvat ger Náttúrugripasavnið í hesum høpi.
Stegður við kaffi/te.
Firuz Gaini, fólkalívsfrøðingur, PhD:
– Mentanarligu oyggjar alheimsins.
Lívfrøðiligt margfeldi sæð úr einum mentanarfrøðiligum sjónarhorni.
Meiri verður at frætta her á síðuni um nær komandi fyrilestrarnir verða.


text:
Hví velja Microsoft Dynamics NAV?
Við appum til teldlar og telefonir ber til at arbeiða allastaðni við Microsoft Dynamics NAV, og tú fært harvið økt framleidni, meðan tú tryggjar framtíðarvøkstur í tínari fyritøku – alt í einari skipan.
Hentleikar, sum fevna um alt virksemi í fyritøkuni
Við Microsoft Dynamics NAV fært tú nógv meira enn bara eina fíggjarloysn. Tú kanst brúka tað til innanhýsis samskifti við goymslustýring, kunda ordrum, meðan tú greinar tíni søluátøk.
Kontering og bókhald
Handfar og greina títt gjaldføri, fíggjarstøðu og banka uppgávur.
Handfaring av veitingarketuni
Handfar og halt skil á framleiðslu gongd, hvat er á goymslu, ordrar og seljarum.
Verkætlanarleiðsla
Ger metingar av tíðar, tilfeingisnýtslu og verkætlanum.
Marknaðarførsla og søla
Handfar marknaðarátøk, sølu møguleikar, avtalur og tænastusáttmálar.
Hvat er nýtt í Dynamics NAV?
Tann seinasta útgávan av Dynamics NAV hevur fleiri spennandi nýggjar hentleikar, sum kunnu stimbra tína fyritøku og økja um framleidni.
Effektivari við góðum ískoytisloysnum
Dynamics NAV er bygt á ein pall, sum ger at loysnin kann tillagast til júst tann tørv, ið tín fyritøka hevur. Á Formula hava vit ment fleiri góðar ískoytisloysnir til ymiskar fyritøkur.
Tak betri avgerðir við Business Intelligence
Jet Reports er ein fullfíggjað rapporteringsloysn til Dynamics NAV, sum gevur møguleika til at gera ein hóp av viðkomandi rapportum á ein sera lættan hátt. Dáta verður tikið beinleiðis úr Dynamics NAV og leverað til Microsoft Excel. Herfrá kunnu rapportirnar sendast til onnur í teldubrævi.
Hví velja okkum?
Á Formula ynskja vit at veita tíni fyritøku bestu góðsku. Vit leggja okkum eftir at vera álítandi, tá ið vit geva tær eitt tilboð. Harumframt kunnu vit nevna fimm aðrar góðar grundir til, hví tú skalt velja at arbeiða saman við okkum.
Verð ein av okkara meira enn 150 NAV kundum
Set teg í samband við okkum í dag
Áhugað/ur at hoyra meira um Dynamics NAV? So set teg í samband við okkum í dag og fá eitt tilboð.


text:
Báðumegin miðkring, har nógv avfall er alt árið, er Gabon; tríggir fjóðringar av landinum eru regnskógur. Mesta inntøkan í landinum er av oljuvinnuni, men skógarvinnan er eisini nógv vaksin í seinastuni. Nógva tilfeingið skuldi gjørt, at Gabon var ríkt land, so er ikki, og fólkið er fátækt. Høvuðsatvoldin er lutvíst, at tá ið Gabon fekk sjálvstýri í 1960, tók einflokkastjórn valdið. Stjórnin stýrdi illa og søplaði burtur peningin í landinum. Í 1990 fekk Gabon fólkaræðiliga stýrisskipan.
Libreville merkir á fronskum "frælsur býur", og býurin, ið nú er høvuðsstaður í Gabon, varð grundaður í 1849 sum frístaður hjá leyslatnum trælum. Fronsk ávirkan eyðkennir býin, tí at Gabon gjørdist franskt hjáland í 19. øld. Nú er Libreville lívligur, nýmótans stórbýur; har er nógv virksemi; men ovurstórur munur er á fátækum og ríkum.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Libreville
Vídd: 267.670 km2
Fólkatal: 1.514.993
Alment mál: franskt
Átrúnaður:
kristindómur 80% afrikanskir átrúnaðir og islam 20%
Stýrislag: fólkaræði, fleirflokkaskipan
Gjaldoyra: CFA frankur (XAF)


text:
Vit løgdu greitt betur út við ágangandi og nærgangandi spælið. Tíverri leggur undirlagið í Sørvági ikki upp til gott og skjótt smáspæl, men heldur má bólturin lyftast upp frá vøllinum fyri at fáa hann at koyra.
Vit komu framum, tá lítið korter var leikt. Christian sendur bróðurin, dagsins mann, Kristin R. Mouritsen avstað, og við einum turrum høggi leggur hann okkum framum. Fyri tað høvdu vit havt nakrar góðar støður, eins og Camara hjá 07 Vestur hevði roynt seg við góðum skoti.
Fram ímóti hálva tímanum høvdu Heini, Andrew og Christian roynt seg, og serliga uppspælið frá Símuni til Christian átti at útloyst okkara næsta mál. Ein vælleikandi Andras Gangó í málinum hjá 07 Vestur vildi tað tó øðrvísi.
Minuttin eftir hálva tíman varð stanton aftur. Hóast vágamenn, burtursæð frá Tór-Ingar Akselsen, ikki høvdu víst nakað serligt, gloymdi okkara verjipartur at ansa eftir Jovan Panic. Takkarlønin var eitt gott langskot av brotsteigarmarkinum. Teitur fekk ikki vart fyri, og so var alt líka aftur.
Vit vóru ikki heilt álvuligir við støðuna, og eins og í undanfarnu dystum okkara, fóru vit mest sum í sjálvsving og spælið hekk ikki saman. Vertirnir luktaðu blóð og løgdu nú meira fyri.
Tað gjørdu teir eisini í seinna hálvleiki, men tíbetur fyri okkum, minstu teir líkasum momentumið aftur og duttu nakað aftur á vøllin aftur.
Bárður J. Heinesen kom inn fyri Andrew, og Bárður Olsen kom inn fyri Jógvan Róa. Hetta gav Tehe Aristide og hinum í verjuni hjá 07 Vestur nakað av høvðubrýggi. Bárður er sera ágangandi áleypari, sum ikki heldur seg aftur.
Tá bara fimm minuttir eru eftir, fáa vit fríspark í vinstru síðu. Símun sendur innfyri, og inni undir málinum er júst Bárður J. Heinesen klárur og fær stútað bóltin í málið. Akkurát fyri og góður máti at stempla inn uppá.
Beint aftaná hetta mátti Heini fara av vøllinum eftir at hann og Kristin áhaldandi vórðu stútaðir, skumpaðir og sparkaðir niður av vertunum. Ikki tí, hetta var eingin harður dystur, men helst hevur Heini fingið ilt í ryggin. Fyri hann kom Pál Mohr Joensen á vøllin.
Luftin var nú farin úr ballónini hjá 07 Vestur, og vit koyrdu mest uppá tað tryggja, tó at skotini frá Símuni og Bárði Olsen í yvirtíðini á einum ørurm degi helst høvdu farið í málið.
Vit vunnu okkum trý góð og uppiborin stig, men løgið er tó at staðfesta, at 07 Vestur liggur niðast í Effodeildini. Men marginalarnir eru bara ikki við vágamonnum beint nú, og skulu teir aftur á slóðina, má okkurt avgerandi broytast.
Næsti dystur okkara, ið er seinasta uppgávan í fyrra helmingi av kappingini, verður í Sarpugerði, har Víkingur tekur ímóti. Tann dysturin verður fríggjakvøldið 28. juni.
Tann uppgávan verður ikki minni torfør enn hendan, men vit gleða okkum at vitja frálíka vøllin og umstøðurnar annars í Gøtu.
KOYR Á, HB!!!
HAGTØLINI;
Effodeildin 14. Umfar: sunnudagin 23. juni 2013 kl. 15.00 á Dungasandi
07 Vestur – HB 1-2
0-1 Kristin R. Mouritsen 12
1-1 Jovan R. Panic 31
1-2 Bárður J. Heinesen 85
Liðið: Teitur M. Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen (Bárður Olsen 69), Heini Vatsndal (Pál Mohr Joensen 85), Fróði Benjaminsen (liðsk.) – Kristin R. Mouritsen - Símun Samuelsen,Andrew av Fløtum (Bárður J. Heinsen 69), Christian R. Mouritsen
Óbrúktir eykaleikarar: Hans Jørgensen og Magnus Egilsson
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Gunnar Haraldsen, Andrew av Fløtum, Kristin R. Mouritsen og Bárður J. Heinesen
Reytt kort: -
Dagsins maður: Kristin R. Mouritsen
Dómari: Rúni Gaardbo
Hjálpardómarar:Johnleif Gerðisá og Dia Lamhauge
4. Dómari: Jóhan Hendrik Ellefsen
Myndir: Rakul Hansen


text:
Chartered Counselling Psychologist
Eg eri útbugvin doktari i sálarligari viðgerð og havi meira enn 7 ára kliniskar royndir innanfyri bæði tað almenna og tað privata.
Min bakgrund er í humanistiskari viðgerð. Ein stórur partur av viðgerðini er at vit byggja eitt gott samband har tú kennir teg tryggan at tosa um tinar trupulleikar, har tú kennir teg hoyrdan og tú merkir at onkur er sum skilir teg.
Eg nýti ymsar sálarfrøðiligar viðgerðarhættir í minum arbeiði, til dømis Cognitive-behaviour therapy’ (CBT), Person Centred Therapy (PCT), Emotion Focused Therapy (EFT), Mindfulness, Compassion focused Therapy (CFT), og Acceptance and Commitment Therapy (ACT). Eg arbeiði út frá einum pluralistiskum sjonarmiði. Hetta merkir, at tín viðgerð verður bygd a tinar styrkir, og saman finna vit teir hættir ið best kunnu føra til sálarligan bata.
Eg havi serkunnleika innan hesi øki: angist, strongd, tunglyndi, OCD, trauma og sorg. Harafturat havi eg nógvar royndir í viðgerð fyri kroniska pínu.
Eitt av mínum serøkjum er par-terapi. Eg veiti ‘couple-centred therapy’. Gransking hevur víst at hetta er ein sera effektivur háttur at arbeiða við par-trupulleikum, ið setur fokus á rúmið imillum tey í parlagnum, heldur enn at ‘finna feilir’ við ti einstaka.
Eg arbeiði eisini við børnum og ungum, og nýti ‘child centred play therapy’. Eg havi ein bliðan verumáta og eitt lætt lyndi, ið hevur víst seg at vera ein stórur fyrimunur á hesum økinum.
Eg eri ‘chartered’ limur i Bretska Sálarfrøðingafelagnum (British Psychological Society).
Arbeiði undir sáttmála millum Heilsutrygd og Føroyskar Sálarfrøðingar.
Our chartered membership reflects the highest standard of psychological knowledge and expertise. It is our gold standard, demonstrating a commitment to professional development and high ethical standards of practice, teaching and research (BPS, 2016).


text:
Foreldramyndugleiki - fokus á børnini!
21.11.2014
(samrøða við Turið Debes Hentze)
Hjúnaskilnaður, foreldramyndugleiki og samvera við
børnini.
Søguliga hevur talið av hjúnaskilnaðum í Føroyum verið lágt. Men heldur ikki í Føroyum stendur tíðin í stað, og seinastu árini er talið av hjúnaskilnaðum økt; í dag eru munandi fleiri hjúnaskilnaðir enn fyrr.
Vit hava skift orð um hjúnaskilnaðir, foreldramyndugleika og samveru við Turið Debes Hentze, sum er advokatur og hevur eftirútbúgving innan ósemju-mekling, konfliktmeklari. Turið er javnan advokatur hjá foreldrum, sum eru ósamd um, hvør skal hava børnini búgvandi fast, og hvør skal hava samverurætt.
Lítla samfelagið
Turið Debes Hentze heldur, at lutfalsliga lága talið av hjúnaskilnaðum hevur samband við lítla samfelagið, og tær bindingar sum fylgja hesum: - Í Føroyum kendu fólk teirra pláss, og tey høvdu eitt fast arbeiðsbýti. Har var lítil luft og fáir møguleikar fyri at sprella. Bondini, sum samfelagið leggur á okkum, kunnu liggja sum ein dýna omaná okkum. Tá dýnan lyftir seg upp, og tá bondini loysna, kemur alt møguligt fram. So fáa fólk knappliga luft, sigur Turið Debes Hentze.
Sambært Turið man ein orsøk til økta talið av hjúnaskilnaðum í dag vera, at tað er meira góðtikið, at fólk fara frá hvørjum øðrum, og at vit sum heild eru minni moralskt fordømandi mótvegis teimum, sum skiljast, enn fyrr.
Sum heild skilja fólk í dag betur enn fyrr, at tvey fara hvør frá øðrum. Fólk eru meiri opin at tosa um privatlívið og at seta spurnartekin við frásøgnina um ‘tað lukkuliga og fullkomna hjúnarlagið’. Tað privata er meira alment, og í mun til fyrr er tað í dag lættari at tosa við vinkonur og vinmenn um, hvussu støðan veruliga er, sigur Turið.
Tørvur og áhugamál
Turid Debes Hentze heldur ikki, at tað er so viðkomandi at tosa um páparættindi ella foreldrarættindi í sambandi við hjúnaskilnað. Ístaðin fyri rættindi heldur Turid, at dentur eigur at verða lagdur á tørv og áhugamál. - Øll áttu at vita, at tá fólk fara frá hvørjum øðrum, vera møguleikarnir at síggja og vera saman við børnunum skerdir. Í einum stríði um løgfrøðilig rættindi síggja vit ofta, at foreldrini hugsa meira um teirra tørv heldur enn um tørvin hjá børnunum, sigur Turid Debes Hentze.
Evna foreldrini ikki at tosa saman og sjálvi at finna eina loysn í mun til børnini, kann næsta stigið verða at lata dómstólin taka avgerðina. Dómstólurin tekur tá avgerð sambært galdandi lóggávu og roynir sum frægast at meta um, hjá hvørjum av foreldrunum barnið skal búgva.
Gerandisdagurin og tilknýtið til bæði foreldur
Sum heild metir Turid Debes Hentze ikki, at pápar eru fyri vanbýti í mun til løgfrøðina, men at tað heldur eru viðurskiftini, sum løgfrøðiliga avgerðin hjá dómaranum er grundað á, ið avgera, hvat úrslitið verður. Dómarin skal meta um, hvussu gerandisdagurin hjá barninum verður órógvaður minst møguligt av skilnaðinum og meta um, hvør av foreldrunum best kann veita hesa trygd, og samstundis eisini kann tryggja at barnið framhaldandi kann varðveita tilknýtið til bæði foreldrini.
Um annað av foreldrunum tykist meiri upptikið av tvístøðuni við farandi hjúnafelagan og kanska brúkar barnið í hesum stríðnum, er tað ikki til fyrimunar í mun til møguleikarnar at fáa foreldramyndugleikan, sigur Turid Debes Hentze.
Óloystar ósemjur og trupla samrøðan
Í nógvum førum kann tað tykjast, sum tað ikki er barnið sjálvt, ið er í miðdeplinum, tá foreldrini tosa um rættin til barnið, og at stríðið í veruleikanum heldur snýr seg um óloystar ósemjur millum foreldrini. Barnið verður beinleiðis brúkt sum ein lutur í stríðnum – og tað hóast bæði foreldrini harmast um ólukkulig støðuna, børn teirra eru í. Men veruleikin er ofta, at børnini eru minni í fokus, enn foreldrini eru før fyri at geva sær fær um, heldur Turið. Júst tí er tað, at tørvurin á samtalu, er so stórur. Foreldrini hava tørv á við samtalu at verður leidd til at flyta fokus, men tað kann verða trupult at finna viljan at tosa saman undir slíkum fastlæstum kreppustøðum. Viðhvørt kann tykjast lættari at lata dómstólin taka sær av málinum enn at tosa saman - at fara inn í ein dialog.
Status quo fyri barnið
Tá ið mál um foreldramyndugleika enda í rættinum, eru foreldrini longu farin hvør frá øðrum, og í nógvum førum búgva børnin tá hjá mammuni. Mamman hevur kanska arbeitt niðursetta tíð fyri at taka sær av heimi og børnum, meðan pápin hevur arbeitt fulla tíð, og tað er nattúrligt fyri nógv, at mamman framhaldandi hevur leiklutin sum tann, ið er meiri tøk hjá børnunum í gerandisdegum. Tá ið dómarin skal taka støðu, verður hugt at, hvussu familjan hevur skipað seg higartil, og hvar býr barnið nú. Hvør hevur verið mest um barnið? Hvør hevur raðfest at vera saman við barninum? Dómur verður ofta sagdur á ein hátt, so at status quo – tann verandi støðan – verður varðveitt, og slíkt ger, at mamman hevur fyrimunin, tá ið avgerð verður tikin, sigur Turid.
Ein slíkur dómur nýtist ikki at merkja og merkir í flestu førum ikki, at mamman er tað betra foreldrið. Kortini kann tað kennast sum eitt niðurlag fyri hin, at fáa frádømt foreldrarættin. Veruleikin er, at dómarin lítlan møguleika hevur at vita, hvat samband og hvørja umsorgan foreldrini hvør sær geva børnunum. Men dómarin skal taka eina avgerð. Bæði foreldrini kunnu hava góðar førleikar at vera foreldur, men dómarin skal sambært føroyskari lóggávu velja annað.
Hvør er um børnini?
Fíggjarliga støðan er oftast, at pápin hevur hægri inntøku enn mamman, men hetta er sjáldan avgerandi. Um mamman hevur ein bústað til børnini, kann pápin eiga eina millión, uttan at tað ávirkar dómaran stórvegis. Tá ið dómarin so hyggur at, hvør hevur brúkt meira tíð til børnini, hava nógvir føroyskir menn lítlan og ongan møguleika at koma upp í part, tí teir eru sjómenn og eru burturi helvtina av árinum. Onkrir gerast heimamenn í sambandi við júst hjúnaskilnaðin og spurningin um foreldramyndugleika, men sjáldan ávirkar hetta avgerðina hjá dómaranum, sum eisini her fellur aftur á, hvør av foreldrunum higartil hevur verið mest um børnini í gerandisdegnum, og hvør teirra kann syrgja fyri, at hetta kann halda áfram.
Í málum har bæði mamman og pápin arbeiða fulla tíð, og bæði koma við børnunum og eftir børnunum á stovninum, er ringt at taka støðu, tí bæði í tíð hava sama tilknýti til børnini.
Nógv av hesum foreldrum finna egnar loysnir um bústað og samveru. Tað kann tykjast sum, at tess tættari tilknýti foreldrini hava til børn síni, tess størri eru eisini førleikar teirra at seta seg inn í støðuna hjá børnunum, og at seta tørvin hjá børnunum framum egnan tørv. Um børnini eru høgt raðfest í gerandisdegnum, verða tey tað eisini í sambandi við ein skilnað, sigur Turið Debes Hentze.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Í dag tann 11. november 2015 byrja 10 nýggj lesandi hjá Fróðskaparsetrinum í fjarlestrarhølunum hjá Runavíkar kommunu. Tað er bókasavnið, sum umsitir og mennir fjarlestrartilboðið.
Síðani Bókasavnið við Løkin fekk framkomna útgerð til videofundir, hevur hetta tilboð fingið góða undirtøku. Higartil hevur bókasavnið serliga samstarva við Fróðskaparsetrið um undirvísingartilboð. Eisini hava Klaksvík, Sandoyggin og Vágur verið við í samstarvinum. Fjarlesturin hevur virkað soleiðis, at undirvísarin og nakrir næmingar møta á Fróðskaparsetrinum, samstundis sum nakrir møta kring landið. Í heyst hava næmingar tikið løgfrøði sum fjarlestur og møtt í Runavík. Í morgun byrjaðu 10 lesandi á læraraútbúgvingini. Tey fara at møta í Runavík hvønn mikudag og fríggjadag heilt fram til Páskar.
Næmingar og undirvísarar fegnast
Stórsti fyrimunur hjá teimum lesandi er, at tey sleppa undan at ferðast langt hvønn dag. Tey spara bæði tíð og orku. Og hóast ein skermur er millum undirvísaran og tey lesandi í Runavík, so er læringin og úrtøkan sera góð, siga næmingarnir sum higartil hava brúkt útgerðina. Henda undirvísingarstøða er nýggj fyri næmingarnar, og krevur tí sjálvsagt eina ávísa tilvenjing. Men útgerðin virkar sera væl, og samskifti er næstan sum tá øll sita í sama høli.
Meiningsfult fyri kommunu og bókasavn
Tað er Runavíkar kommuna, sum eigur útgerðina, ímeðan Bókasavnið við Løkin umsitur og mennir fjarlestrartilboðið. Talan er um nútímans útgerð til videofundir, sum eisini er ætlað øðrum áhugaðum at brúka, sum td. vinnulívi og almennum stovnum.
Bókasavnið við Løkin er almenna fólkabókasavnið í Runavíkar kommunu. Fyri at menna eitt so viðkomandi bókasavnstilboð sum gjørligt, eigur man sjálvsagt at taka støði í nærumhvørvinum og m.a. arbeiða við teimum avbjóðingum sum eru her á staðnum. Hóast Runavíkar kommuna liggur mitt í landinum, so er kommunan á mangan hátt ein útjaðari, – eins og alt Føroya land er. Í Runavík er t.d. ongin rættiligur útbúgvingarstovnur, sum kann bjóða grundleggjandi útbúgvingar ella eftir- og ískoytisútbúgvingar.
Arbeiðsmegin fær eisini alsamt eitt hægri útbúgvingarstøði. Hesir borgarar hava ein áhaldandi tørv og eitt ynski, um at dagføra sína vitan og útbúgving. Runavíkar kommuna ynskir sjálvsagt eisini at skapa góð kor fyri henda partin av arbeiðsmegini. Videoútgerðin ger tað betri møguligt hjá borgarum at vera búsitandi her um leiðir, hóast hann ella hon fer undir útbúgving. Tøknin og umstøðurnar hóska eisini væl tá samskiftast skal við undirvísaran í sambandi við vegleiðing, próvtøku ella einstakar fyrilestrar.
Eisini virkir og feløg kunnu fáa ágóðan av hesi tøkni og umstøðunum hjá bókasavninum. Nú ber til hjá virkjum ella feløgum at brúka tænastuna tá tey ynskja at fundast við sínar samstarvsfelagar, sum kunnu sita hvar sum helst aðrastaðni í heiminum. Soleiðis eru bæði tíð og pengar at spara í mun til um man skuldi ferðast. Ein videofundur er sjálvsagt ikki tað sama sum at hittast andlit til andlit, men hetta er ein góður møguleiki at hava aftrat.
Bókasavnið er sjálvsagdur karmur um hetta virksemið. Endamálið hjá bókasavninum er m.a. at geva atgongd til vitan, at miðla vitan og vera karmur um samskifti. Eitt bókasavn kann síggjast sum ein vitanarverkstaður, har vitan verður skapt og ment. Við tilboðnum um videofundir vísir bókasavnið á nýggjar arbeiðshættir og mennir sín samfelagsleiklut. Málið er at fáa skapt eitt vitanarumhvørvið har fólk við ymiskum ørindum og frá ymiskari bakgrund meir ella minni tilvildarliga hittast á bókasavninum. Hetta skal vera staðið, har t.d. tann lesandi hittir umboð frá virkjum, undirvísarin hittir íverksetaran og borgarar annars hittast.
Skriv et svar
« Skulpturar og málningar við Løkin. 18. okt. til 20. nov. Hugleiðingar um góð ellisár 24. nov. kl 14.30 »


text:
Søgan
Hóast Løgtingið hevur røtur meira enn 1000 ár aftur í tíðina, so hava eingir politiskir flokkar verið í Føroyum fyrr enn hesa seinastu øldina.
Í 1906 varð Sambandsflokkurin, sum tann fyrsti politiski flokkurin her á landi, stovnaður. Umleið eitt ár seinni, varð Sjálvstýrisflokkurin formliga stovnaður.
Ikki ber til við vissu at dagfesta, nær flokkarnir vórðu stovnaðir, tí sum flokkar skipaðu teir seg so við og við. Tó verður vanliga sagt, at Sambandsflokkurin og Sjálvstýrisflokkurin báðir vórðu stovnaðir í 1906.
Tann 18. august 1906 boða 13 av 22 tinglimum frá í Dimmalætting, at teir hava skipað seg í ein politiskan flokk á tingi, ið nevnir seg ”sambandsmenn”.
Sambandsflokkurin varð stovnaður við tí høvuðsmáli at virka fyri eini frílyntari menning av Føroya fólki, og flokkurin vildi varðveita ríkisrættarligu bondini við Danmark.
Stevnuskrá
Fríðrikur Petersen varð valdur til formann í tí nýstovnaða flokkinum, og tað var eisini hann, sum orðaði uppskotið til stevnuskrá.
Mangt er broytt í stevnuskránni síðani 1906, samsvarandi tíð og umstøðum, men greinin um ríkisrættarligu støðu Føroya er at kalla tann sama.
Í stevnuskránni í 1906 stóð, at Sambandsflokkurin virkaði fyri ”Bevarelsen af Færøernes nuværende statsretlige Forbindelse med Danmark.” Í dag stendur: "Sambandsflokkurin hevur til aðalmál í ríkisfelagsskapi við Danmark at arbeiða fyri hollari og frílyntari menning av Føroya fólki…"
Vinstra og høgra
Áðrenn tingmenn høvdu skipað seg í politiskar flokkar, ráddu somu politisku reglur í Føroyum, sum aðrastaðir í Norðurlondum – eitt nú hetta, at fólkið skipaði seg í tvinnar hugsjónarligar bólkar, Vinstra og Høgra.
Tá so fyrstu føroysku flokkarnir vórðu stovnaðir, við uppbýtinum samband og sjálvstýri, so er lætt at skilja, at tingmenn innanfyri hesar flokkar ikki vóru so samdir um vinstra – høgra spurningin.
Millum fyrstu tingmenn Sambandsfloksins vóru nakrir høgramenn (konservativir), meðan aðrir vóru vinstramenn (liberalir). Við tíðini fann flokkurin tó eitt felags stavnhald viðvíkjandi hesum spurninginum. Í stevnuskránni stendur nú: "Sambandsflokkurin er ein liberalur, demokratiskur og sosialt innstillaður flokkur."
Krígsárini
Undir 2. heimsbardaga, vórðu Føroyar hersettar av bretum, ímeðan Danmark varð hersett av týskarum. Harvið var alt samband ímillum londini kvett.
Løgtingið varð tí noytt til at gera eina fyribils stýrisskipan fyri Føroyar, og var henda stýrisskipan samtykt tann 7. mai 1940. Sambart henni skuldu millum annað allar lógir fyri Føroyar, samtykkjast av løgtinginum og staðfestast og kunngerast av amtmanninum.
Tá kríggið var av, kundi ein hildið, at stýrislagið aftur fór at vera, sum tað hevði verið, áðrenn kríggið byrjaði. Men so var ikki. 12. mai 1945 boðaði amtmaðurin frá, at ríkisstýrið góðkendi, at amtmaðurin og løgtingið undir krígnum høvdu fyrisitið Føroyar og at fyrisitingin helt fram á sama hátt.
Orsøkin til hesa serstøðu var ivaleyst tann, at tað ikki bert í Føroyum, men eisini í Danmark var vanlig hugsan millum politikarar, at ikki bar til at venda aftur til tað gamla stýrislagið. Ríkisstýrið bjóðaði tí eisini løgtinginum til samráðingar um Føroya framtíðar skipan.
Fólkaatkvøðan
Í eykatingsetu í november mánaði varð samtykt at velja eina 7-manna samráðingarnevnd, at samráðast við ríkisstýrið. Samráðingarnar vóru bæði langar og tungar – kanska serliga tí, at føroyska samráðingarnevndin stóð so spjødd.
Úrslitið av hesum samráðingum varð, at samráðingarnevndin fekk eitt sokallað ”tilboð” heim við sær úr Danmark, sum varð lagt fyri tingið á eykatingsetu í apríl-mai 1946, men tað varð ikki samtykt.
Fólkaflokkurin setti tí fram uppskot um, at tilboðið varð latið til fólkaatkvøðu soleiðis, at veljararnir kundu svara, um teir góðtóku stjórnartilboðið, um stjórnartilboðið gekk ov langt, um tað gekk ov stutt ella um teir vildu hava loysing.
Sambandsflokkurin og Javnaðarflokkurin góðtóku fólkaatkvøðu, men spurningarnir til veljararnar skuldu bert vera tveir: um veljarin ynskti stjórnartilboðið ella um hann ynskti loysing. Hetta varð samtykt við 12 – 0 atkvøðum.
Fólkaatkvøðan var 14. september. Fólkaflokkurin mælti veljarunum til at skriva ”nei” á atkvøðuseðilin, um teir ynsktu eina loysn, sum lá ímillum stjórnartilboðið og loysing.
Bert 66,4% av veljarunum vóru á vali. 161 fleiri atkvøður vóru fyri loysing, enn fyri stjórnartilboðnum, men so vóru eisini 481 ”nei-atkvøður”.
Sambandsflokkurin og Javnaðarflokkurin hildu, at nei-atkvøðurnar gjørdu valið ógreitt, av tí at Fólkaflokkurin alment hevði mælt veljarunum til at atkvøða ”nei”, um teir ynsktu eina millumloysn.
Meirilutin í løgtinginum (Fólkaflokkurin og ein javnaðarmaður) tulkaðu valúrslitið soleiðis, at meiriluti var í fólkinum fyri loysing, og at løgtingið tí átti at fremja hetta í verki. Men tá boðaði Ríkisstýrið frá, at allar samtyktir og tiltøk um loysing vóru ímóti § 18 í grundlógini, har tað bert er kongur við samtykt ríkisdagsins, sum kann lata frá sær part av ríkinum. Ríkisstýrið skar ígjøgnum og upploysti løgtingið og álegði amtmanninum at útskriva nýval og læt samstundis vita, at ríkisstýrið kundi strekkja seg nakað afturat.
Løgtingið varð upployst, og val varð útskrivað. Samtíðis varð bjóðað til nýggjar samráðingar.
Heimastýrislógin
Aftaná løgtingsvalið, var meiriluti ikki longur í tinginum fyri loysing. Ein samráðingarnevnd varð vald, at samráðast við ríkisstýrið um framtíðar skipan Føroya.
Hesa ferð hevði samráðingarnevndin, sum útgangsstøði eitt uppskot, ið var samtykt av løgtinginum. Úrslitið av hesum samráðingunum varð Heimastýrislógin.
Heimastýrislógin varð endaliga samtykt í Løgtinginum tann 5. desember 1947. Sambandsflokkurin, Javnaðarflokkurin og Sjálvstýrisflokkurin atkvøddu fyri, ímeðan Fólkaflokkurin atkvøddi ímóti.
Tíðin undir Heimastýrisskipanini
Tað var undir Heimastýrisskipanini, at rættilig ferð kom á menningina av føroyska samfelagnum. Føroyar gjørdust eitt nútímans vælferðarsamfelag, sum fylgdi menningini í okkara grannalondum.
Men føroysku loysingarflokkarnir vildu alla tíðina hava hesa skipan burtur – uttan at hava nakað betri at seta í staðin. Sambandsflokkurin hevur tó frá fyrsta degi vart hesa skipan. Hon hevur givið víðastu karmar hjá føroyska samfelagnum at fáa lut í samfelagsmenningini, og hon hevur tryggjað Føroya fólki bestu kor.
Frá tí at fyrsta landsstýrið varð stovnað í 1948 og til dagin í dag, hevur Sambandsflokkurin verið í samgongu í umleið 35 ár – harav hevur flokkurin átt løgmann í umleið 20 ár.
Framtíðin
Tíðin stendur ikki í stað, og hóast vit, undir heimastýrislógini, hava havt eina framburðstíð í Føroyum sum ongantíð áður, so noyðast vit kortini at gera broytingar, fyri at fylgja tíðini.
Sambandsflokkurin er ikki ímóti broytingum í ríkisfelagsskapinum, men krevur, at allar broytingar, ið verða gjørdar, skulu tæna Føroya fólki.
Um hetta stendur í stevnuskrá Sambandsfloksins, at flokkurin er til reiðar at gera tær stjórnarligu broytingar, ið hann heldur tæna fólkinum best.
Umboðan á tingi
Sambandsflokkurin hevur síðani 1906 havt 88 tingmenn, ið er nógv tað mesta, nakar føroyskur flokkur hevur havt.
Í Norðoyggjum hevur Sambandsflokkurin havt 6 tingmenn, í Eysturoy 20, Norðstreymoy 11, Vágum 9, Suðurstreymoy 20, Suðuroy 17 og 1 próst. Ein tingmaður, Andrass Samuelsen, var valdur í tveimum valdømum, fyrst í Norðstreymoy, síðan í Eysturoy. Í Sandoy hevur flokkurin ongan tingmann havt.
Í 2007 varð skipanin við valdømum avtikin. Tí umboða tey sum eru vald eftir nýggju skipanini, alt landið.
Við at klikkja á valdømini vinstrumegin, ber til at síggja myndir av øllum tingmonnunum, og at fáa upplýsingar um, nær teir hava sitið á tingi.
Norðoyggjar
Klæmint Olsen, sýslumaður, Klaksvík. Tingmaður 1877 - 1910
Michael Matras, keypmaður, Viðareiði. Tingmaður 1901 - 1906 og 1914 - 1924
Símun Júst Jacobsen, lærari, Svínoy. Tingmaður 1910 - 14
Óli Fr. Joensen, keypmaður, Klaksvík. Tingmaður 1924-28, 1932-46 og 1950-54
Jógvan Hansen, kongsbóndi, Húsum. Tingmaður 1928 - 32
Eli Nolsøe, skrivstovumaður, Klaksvík
Eysturoy
Jógvan Poulsen, lærari, Strondum. Tingmaður 1883 - 1928
Tummas Juul Petersen, sýslumaður, Fuglafirði. Tingmaður 1903 - 1910
Jákup Olsen, keypmaður, Oyndarfirði. Tingmaður 1903 - 06 og 1910 - 14
Andrias Weihe, kongsbóndi, Selatrað. Tingmaður 1903 - 1910
Chr. J. Christiansen, fiskimaður, Eiði. Tingmaður 1910 - 18
Símun Thorkildshøj, vitapassari, Nesi. Tingmaður 1910 - 14
Andrass Samuelsen, sýslumaður, Fuglafirði. Tingmaður (Norðstreymoyar valdømi) 1906 - 14 og Eysturoyar valdømi 1914 - 50
(løgmaður 1948 - 50, læt tá varamann taka sæti á tingi fyri seg)
Jóan Jákup Weihe, kongsbóndi, Norðskála. Tingmaður 1918 - 20 og 1924 - 32
Johan M. Fr. Poulsen, lærari, Strondum. Tingmaður 1920 - 70
Jóannes Petersen, smiður, Saltnesi. Tingmaður 1924 - 32
Andrias Andreasen, skipari, Eiði. Tingmaður 1932 - 40
Jens Chr. Olsen, vrakieftirlitsmaður, Toftum. Tingmaður 1940 - 45 og 1948 - 63 (tók sæti á tingi 1948 fyri Andrass Samuelsen, tá hann gjørdist løgmaður)
Hilmar Petersen, fjarritari, Fuglafirði. Tingmaður 1963 - 65 (tók sæti á tingi fyri Jens Chr. Olsen, sum doyði 1963)
Reinhold Thomsen, skipari, Norðragøtu. Tingmaður 1965 - 66 (tók sæti á tingi fyri Hilmar Petersen, sum doyði 1965)
Jógvan I. Olsen, skipari, Toftum. Tingmaður 1970 - 98 (landsstýrismaður 1989 - 90, læt tá varamann røkja tingstarvið)
Jóhs. M. Olsen, maskinmeistari, Strondum. Tingmaður 1970 - 88
Edmund Joensen, stjóri, Oyrarbakka. Tingmaður síðan 1988 (løgmaður 1994 - 98, læt tá varamann taka sæti á tingi
Jákup Lamhauge, havnarmeistari, Saltangará. Tingmaður 1989 - 90 (fyri Jógvan I. Olsen, meðan hann var landsstýrismaður)
Atli Hansen, reiðari, Norðragøtu. Tingmaður 1994 - 98 (fyri Edmund Joensen, meðan hann var løgmaður)
Alfred Olsen, kommunuskrivari, Saltnes. Tingmaður síðan 1998
Norðstreymoy
Johan Chr. Fr. Dam, kongsbóndi við Sjógv, Kollafirði. Tingmaður 1903 - 1918
Andrass Samuelsen, fútafulltrúi, Tórshavn. Tingmaður 1906 - 1914 (síðani í Eysturoy)
Mikkjal Samuelsen, fiskimaður, Haldórsvík. Tingmaður 1918 - 1939
Johan Reinert, keypmaður, Vestmanna. Tingmaður 1924 - 1928
Hans Iversen, keypmaður, Kvívík. Tingmaður 1932 - 1936 og 1939 - 1966 (kom á ting fyri Mikkjal Samuelsen, sum doyði hetta árið)
Tummas Joensen, bóndi á Kjalnesi, Kollafjørður. Tingmaður 1966 - 1970
Agnar Nielsen, skipstimburmaður, Vestmanna. Tingmaður 1970 - 1990
Terje Davidsen, tannlækni, Kollafjørður. Tingmaður 1990 - 1994
Maria Hansen, sjúkrarøktarfrøðingur, Vestmanna. Tinglimur 1994 - 1998
Bárður Nielsen, roknskaparleiðari, Vestmanna. Tingmaður 2002 - 2007 (landsstýrismaður 2004 - 07 og lat tá varamann taka sæti á tingi). Tók seg úr politikki í 2007
Olav Enomoto, datamatikari, Vestmanna. Tingmaður 2004 - 2008 (fyri Bárð Nielsen, meðan hann var landsstýrismaður og seinni tók seg úr politikki)
Vágar
Jógvan Rasmussen, keypmaður, Sørvági. Tingmaður 1914 - 20 og 1936 - 43
Dánjal Danielsen, lærari, Sørvági. Tingmaður 1920 - 24
Jóan Hans Joensen, skipari, Sørvági. Tingmaður 1924 - 36
Hentzar Weihe, keypmaður, Sørvági. Tingmaður 1946 - 50
Søren Danielsen, postavgreiðslumaður, Miðvági. Tingmaður 1950 - 54
Leon Joensen, vrakieftirlitsmaður, Sørvági. Tingmaður 1954 - 74
Ivan Johannesen, maskinmeistari, Miðvági. Tingmaður 1978 - 88 og 1994 - 98. Landsstýrismaður 1989 - 90 og 1994 - 98 (læt varamanninum tingsessin árini 1994 - 98)
Sune Jacobsen, lærari, Sørvági. Tingmaður 1988 - 90 og hevði sæti á tingi 1994 - 98 fyri Ivan Johannesen, meðan hann var landsstýrismaður
Marjus Dam, lækni, Miðvági
Suðurstreymoy
Søren E. Müller, reiðari, Tórshavn. Tingmaður 1903 - 08 (í Norðstreymoy 1891 - 1903)
Anton Degn, telefonverksstjóri, Tórshavn. Tingmaður 1906 - 08
Petur Chr. Johannesen, postflutningsmaður, Tórshavn. Tingmaður 1908 - 12
Hans Andr. Djurhuus, traðarmaður, Tórshavn. Tingmaður 1908 - 18
Johan M. Dam, sorinskrivarafulltrúi, Tórshavn. Tingmaður 1912 - 16
Poul Niclasen, blaðstjóri, Tórshavn. Tingmaður 1916 - 24, 1936 - 40 og 1946 - 49
Hans Chr. W. Tórgarð, arkitektur, Tórshavn. Tingmaður 1918 - 24
Johs. O. Joensen, handilsfulltrúi, Tórshavn. Tingmaður 1924 - 36
Jákup Andrias Wang, kongsbóndi, Kaldbak. Tingmaður 1924 - 28
Johan Danielsen, postmeistari, Tórshavn. Tingmaður 1932 - 36 og 1940 - 43
Trygve Samuelsen, sakførari Tórshavn. Tingmaður 1943 - 46 og 1949 - 74 (kom á ting í 1949 fyri P. Niclasen, sum niðurlegði tingstarvið í ótíð)
Peter F. Christiansen, fyritaksstjóri, Tórshavn. Tingmaður 1966 - 70 og 1984 (fyri Eilif Samuelsen, meðan hann var landsstýrismaður)
Pauli Ellefsen, grannskoðari, Tórshavn. Tingmaður 1974 - 90 (løgmaður 1981 - 84, læt varamann røkja tingstarvið fyri seg stutt skifti)
Eilif Samuelsen, lærari, Tórshavn. Tingmaður 1978 - 90 (meðan hann var landsstýrismaður 1981 - 84 røkti varamaður tingstarvið stutt skifti)
Dánjal Larsen, umsjónarmaður, Tórshavn. Tingmaður 1984 (fyri Paula Ellefsen, meðan hann var løgmaður)
Lisbeth L. Petersen, Tórshavn. Tinglimur 1990 - 2008
Finnbogi Arge, stjóri, Tórshavn. Tingmaður 1990 - 98. Tók seg úr tingbólkinum í 1995.
Bjørn á Heygum, sakførari, Tórshavn. Tingmaður 1994 - 98
Heðin Mortensen, tryggingarmaður, Tórshavn. Tingmaður 1998 - 2004
Kaj Leo Johannesen, fiskasølumaður, Tórshavn.
Suðuroy
Jákup Dahl, keypmaður, Vági. Tingmaður 1877 - 84 og 1906 - 12
Oliver Effersøe, sýslumaður, Tvøroyri. Tingmaður 1889 - 91, 1900 - 01 og 1905 - 31
Óli Niklái Skaalum, lærari, Hvalba. Tingmaður 1906 - 16
Niclas J. Djurhuus, lærari, Sumba. Tingmaður 1906 - 1916
Magnus Dahl, keypmaður, Vági. Tingmaður 1912 - 16
Jógvan Dahl, keypmaður, Vági. Tingmaður 1916 - 18 og 1920 - 27
Jákup Jacobsen, keypmaður, Sandvík. Tingmaður 1927 - 28 (tók sæti á tingi 1927 fyri Jógvan Dahl, sum segði tingstarvið frá sær vegna sjúku)
Niels Nolsøe, bedingsmeistari, Vági. Tingmaður 1928 - 36
Jens Pauli Skaalum, lærari, Hvalba. Tingmaður 1931 - 32 (tók sæti á tingi fyri Oliver Effersøe, sum segði tingstarvið frá sær vegna heilsubrek)
Kristian Djurhuus, sýslumaður, Tvøroyri. Tingmaður 1932 - 62 og 1966 - 70
(læt tingsessin frá sær, meðan hann var løgmaður 1950 - 58 og sum ávikavist landsstýrismaður og løgmaður 1967 - 70)
Andrias Djurhuus, postavgreiðslumaður, Vági. Tingmaður 1943 - 45, 1950 - 66 og 1967 - 74. (Sæti á tingi fyri K. Djurhuus, meðan hann var løgmaður)
Arnold Nielsen, lærari, Sumba. Tingmaður 1954 - 58 (fyri K. Djurhuus, meðan hann var løgmaður)
Jákup Mortensen, lærari, Tvøroyri. Tingmaður 1974 - 78
Flemming Mikkelsen, smiður, Vági. Tingmaður 1978 - 94 og 1998 - 2002
Jákup Joensen, stjóri, Lopra. Tingmaður 1994 - 1998
Johan Dahl, stjóri, Vági. Tingmaður síðani 2002. (Landsstýrismaður eitt stutt skifti í 2004 og aftur síðani sept. 2008)
Jaspur Vang, løgreglumaður, Tvøroyri
Føroya Próstur
Fríðrikur Petersen
Eitt valdømi
Bjørn Kalsø, lærari, Syðradalur (K). Tingmaður síðani 2008 (Landsstýrismaður 2004 - 2008)
Magni Laksáfoss, búskaparfrøðingur, Streymnes. Tingmaður síðani 2008. (Landsstýrismaður 2007 - 2008)
Rósa Samuelsen, Sandavágur. Tinglimur síðani 2008 (landsstýriskvinna síðani sept. 2008)
Helgi Abrahamsen, Strendur. Tingmaður síðani 2008 (kom á ting sum varamaður, tá landsstýrið bleiv skipað í sept. 2008).
Edva Jacobsen, Fuglafjørður
Landsstýri síðani 1948
Hesum landsstýrum hevur Sambandsflokkurin verið partur av, síðani Heimastýrislógin kom í gildi í 1948:
Sambandsflokkurin, Javnaðarflokkurin og Sjálvstýrisflokkurin
12. mai 1948 - 15. desember 1950
Sambandsflokkurin og Fólkaflokkurin
15. desember 1950 - 18. desember 1954
Sambandsflokkurin, Fólkaflokkurin og Sjálvstýrisflokkurin
18. desember 1954 - 9. januar 1959
Javnaðarflokkurin, Sambandsflokkurin og Sjálvstýrisflokkurin
9. januar 1959 - 4. januar 1963
Javnaðarflokkurin, Sambandsflokkurin og Sjálvstýrisflokkurin
12. januar 1967 - 19. november 1968
Sambandsflokkurin, Javnaðarflokkurin og Sjálvstýrisflokkurin
19. november 1968 - 12. desember 1970
Javnaðarflokkurin, Sambandsflokkurin og Sjálvstýrisflokkurin
10. desember 1970 - 11. januar 1975
Sambandsflokkurin, Fólkaflokkurin og Sjálvstýrisflokkurin
5. januar 1981 - 10. januar 1985
Fólkaflokkurin, Sambandsflokkurin og Tjóðveldisflokkurin
22. juni 1989 - 15. januar 1991
Sambandsflokkurin, Javnaðarflokkurin, Sjálvstýrisflokkurin og Verkamannafylkingin
15. september 1994 - 11. juni 1996
Sambandsflokkurin, Fólkaflokkurin, Sjálvstýrisflokkurin og Verkamannafylkingin
11. juni 1996 - 15. mai 1998
Javnaðarflokkurin, Sambandsflokkurin og Fólkaflokkurin
3. februar 2004 - 4. februar 2008
Sambandsflokkurin, Fólkaflokkurin og Javnaðarflokkurin
síðani 26. september 2008


text:
Talgilda heilsuskipanin (Cosmic) er skráseting av upplýsing um sjúklingar í føroyska heilsuverkinum.
Føroysku sjúkrahúsini og kommunulæknar hava atgongd til skipanina, sum tryggjar, at røttu og somu upplýsingar um sjúklingir eru atkomuligir, óansæð sjúklingurin hevur samband við primera ella sekundera geiran.
Skipanin er tiskil við til at tryggja høga heilsufakliga góðsku, skynsama nýtslu av tilfeingi, og at gongdin hjá sjúklingunum í heilsuverkinum hongur saman.
Skipanin fevnir um notat-modul, heilivág-modul, bíleggingar- og svar-modul, modul at skráseta tíð til sjúklingin og eitt modul til at umsita sjúklingar.
Rannsóknarstovan og Røntgendeildin
Vegleiðing til bíleggjan av mikrobiologiskum kanningum í Cosmic
Leiðreglur fyri bílegging av kanningum frá ella umvegis Rannsóknarstovur í Sjúkrahúsverk Føroya
Leiðreglur fyri bílegging av kanningum frá Røntgendeildin á Diagnostiska deplinum
Leiðregla fyri ávísing til mammografi
Oyrna-nasa-hálsdeildin


text:
Vetrarkappingin 2008
Vinnararnir í vetrarkappingini í boccia 2008 vórðu hesir:
Bólkur 1. Vaksin við rørslutarni
1. Marius Johansen
2. Jógvan Telling
3. Jóanis Ziska
Marius streyk við sigrinum í dag, og sigast skal, at tað var ein stórsigur. Tøtt kapping var millum 3. og 4. plássið millum Jóanis og Dánjal Jákup Djurhuus, men hóast teir fingu líka nógv stig, hevði Jóanis betri málúrtøku og endaði tískil á 3. plássi.
Bólkur 3. Menningartarnað
1. Theodor Esmar Hansen
2. Valdemar Dam
3. Unn Mortensen
Finalan hjá teimum við menningartarni gjørdist ein sannur gysari, tá Theodor Esmar og Valdemar skuldu stríðast um gullið. Talan var bert um fáar millimetrar, men Theodor Esmar endaði sum sigursharri aftaná eina sera spennandi kapping.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Hugleiðing: Niels Uni Dam
“Content is king”, henda mantrain er messað út á nærum hvørjum skeiði, fyrilestri, bloggi og sølufundi, ið snýr seg um sosialu miðlarnar, síðan hesir sóu dagsins ljós.
Well, okkurt bendir á, at nú verður tilfarið aftur kongur. Kongurin av Facebook, Mark Zuckerberg, fangaði uppmerksemið hjá heiminum, tá hann fríggjadagin boðaði frá, at Facebook komandi tíðina fór at broyta seg. At skipanin, ið 36.000 føroyingar brúka, fer at leita aftur til upprunan. Tí, sum Zuckerberg segði:
“At its best, Facebook has always been about personal connections. By focusing on bringing people closer together – whether it’s with family and friends, or around important moments in the world – we can help make sure that Facebook is time well spent.”
Les innleggið hjá Zuckerberg her
Lýsarar farnir at sveitta
Hann vísir á, at Facebook í alsamt størri mun er vorðið fult av tilfari frá virkjum, fyritøkum og miðlum, meðan áhugaverdu løturnar, ið vinir og familja deila, gerast alsamt torførari at finna. Tí verður skipanin nú broytt, soleiðis at tilfarið gerst meira viðkomandi fyri teg, brúkaran. Hetta skuldi verið nóg mikið til at fáa Facebook lýsarar at sveitta, tí tað man áður kundi keypa fyri pening, skal nú keypast í kreativari orku.
Les um leiklutin hjá miðlunum í nýggja Facebook
Men hvat merkir tað fyri lýsaran á Facebook?
Seinastu árini er talið av føroyskum lýsingum á Facebook vaksið, sonevnt sponsorerað tilfar frá miðlum, fyritøkum og bólkum rúgvar alsamt meira upp. Fyri okkum, ið umsita tílíkt tilfar, hevur prísvøksturin verið ógvusligur. Nú upp undir jól bar av. Hesin áður heldur bíligi háttur at lýsa, kravdi rættiliga stórar upphæddir fyri at vit skuldu náa nøktandi vísingar og klikk. Facebooklýsingar og sponsorerað tilfar er ein uppboðssøla: Um nógv lýsa, fært tú færri vísingar fyri hvørja krónu. Um fá lýsa, fært tú fleiri vísingar fyri hvørja krónu.
Við komandi broytingunum eru hækkaðu prísirnir nakað, ið vit skulu venja okkum við. Nú verða stutt sagt munandi færri vísingar til sølu. Men tað tykist ikki, sum um tað steðgar har.
Zuckerberg sigur:
“I’m changing the goal I give our product teams from focusing on helping you find relevant content to helping you have more meaningful social interactions.”
Hann vísir á, at kanningar, ið tey hava gjørt, vísa, at interaktiónir á sosialum miðlum eru góðar fyri fólk, meðan passiv hyggjan at videoum ella lestur av greinum, ikki hava somu jaligu ávirkan. Tí verður tilfarið, ið vit síggja í okkara floymi á vegginum í framtíðini vigað, soleiðis at tilfar, ið skapar sambond, kjak, gleði og annað verður tikið framum.
Tað er tó neyvan talan um, at sonevnt click bait, og dáma og deil tilfar verður tikið framum. Algorútman hjá Facebook verður væntandi dugnaligari at skyna á tilfarinum enn so.
Tað verður tí munandi truplari at umsita sína Facebook síðu í framtíðini, og enn týdningarmiklari, at arbeiðið verður gjørt við nærlagni og dugnasemi. Tær síðir, ið megna at skapa viðkomandi engagerandi tilfar, koma í framtíðini at standa sterkastar. Stríðið um Facebook verður ikki longur stýrt av, hvør hevur størsta pengapungin, men av hvør hevur besta og mest viðkomandi tilfarið.


text:
Enn eru nøkur pláss tøk
Enn eru nøkur pláss tøk til tvær av lærugreinunum, sum verða bjóðaðar út í vár.
Onnur er fimleikur, týskvøld í fimleikarhøllini í Skúlanum við Streymin. Skeiðið er fyrst og fremst eitt styrkivenjingarskeið, har arbeitt verður systematiskt við ymisku vøddunum. Harumframt verður nógv stutttíðarrenning millum ymisku vøddavenjingarnar. Skeiðið er skipað gjøgnum tíðarintervall heldur enn avriksmál, soleiðis at einhvør kann laga arbeiðsstigið til sín egna form og dagsform. Skeiðið er fyri bæði kvinnur og menn. Sámal Matras Kristiansen er lærari.
Hitt skeiðið er Listamáling, mikukvøld í Skúlanum í Bø í Haldórsvík. Jóannes hevur hollar royndir sum málari og kemur at hava eitt kveikjandi skeið har næmingurin er í centrum og fær góða vegleiðing.
Tilmelding fer fram við at senda teldupost til sunda@sunda.fo ella við at ringja til tlf.:667271 innan mánadagin 15. januar 2018. Tá goldið er ert tú tilmeldað/ur.


text:
Mikudagin 27. januar 2016 kl. 14.00 – 16.00 fer Johnny í Grótinum, sjúkrahússtjóri, at hava almenna telefontíð.
Tá ber til hjá bæði sjúklingum og avvarðandi sum hava eitthvørt uppá hjarta, ella liggja inni við onkrum góðum hugskoti, at ringja beinleiðis til sjúkrahússtjóran.
Hetta nýggja tiltakið er sett í verk fyri at stytta um frástøðuna og betra um samskiftismøguleikarnar hjá borgarum til stjórnina á Landssjúkrahúsinum.
Telefontíð hjá stjóranum verður á skránni síðsta mikudag í hvørjum mánaði kl. 14.00 – 16.00.
Sjúkrahússtjórin verður at hitta á tlf. 304591.


text:
Vinnuhúsið og Granskingarráðið skipa fyri kunningarfundi um stuðulsmøguleikar og um vinnu ph.d. skipanina.
Greitt verður frá endamálinum við skipanini og krøvunum til umsóknir.
Fundurin verður í Vinnuhúsinum mikudagin 21. juni kl. 15.00.
Øll eru vælkomin
Tvey umsóknarumfør
Umsóknirnar verða skrivaðar og viðgjørdar í tveimum umførum:
Í fyrra umfari skal eitt hugskot lýsast. Ein stutt verkætlanarlýsing skal skrivast. Dentur skal leggjast á væntaða nyttuvirðið fyri fyritøkuna og granskingarumhvørvið og á styrkta fakliga netverkið millum fyritøku og granskingarumhvørvi.
Umsóknarfreistin í hugskotsumfarinum er 1. september 2017 kl. 12. Serstakt oyðublað skal nýtast til endamálið.
Les meir um stuðulin og tak oyðublað niður her.


text:
Fríggjadagin 17. februar verður áhugaverdur tema- og skeiðsdagur í Løkshøll við evninum "Hvussu ávirkar skermtíð og tøkni menningina hjá barninum?". Tað verður vælumtókti fyrilestrarhaldarin Mette Schatter Carendi, ið kemur at greiða frá hvat nýggjasta granskingini innan evnið týður á.
Barnsins nýtsla av fartelefonum og teldlum er helst nakað, ið foreldur flest kenna til, og kjakið um hetta fyllir meira og meira, eisini hjá fakfólkum. Mette fer at kunna og ráðgeva um, hvussu fakfólk kunnu hjálpa børnunum og foreldrunum við nýggju møguleikunum og avbjóðingunum, ið standast av nýggju tøknini.
Skeiðsdagurin hóskar væl sum ráðleggingardagur hjá vøggustovum, barnagørðum og øðrum starvsfólki, ið hava við børn at gera. Afturvið skeiðnum verður ein betri máltíð, kaffi/the og okkurt leskiligt og frískligt allan dagin. Eisini verður møguleiki at fáa eitt gott fakligt prát.
Bílegg pláss á barnaheilin@gmail.com. Eisini ber til at seta spurningar ella koma við viðmerkingum á Facebooksíðuni: "Tí verða børn bundin av skermi og tøkni - Temadagar við Mette Carendi".


text:
Týskvøldið 8. desembur og mikukvøldið 9. desembur hevur Nes Sóknar Musikkskúli næmingakonsertir í Løkshøll. Bæði kvøldini byrja konsertirnar klokkan 19:00. Musikkskúlin er so mikið stórur, at alt tilfarið ikki rúmast á einari konsert, og tí verða konsertir bæði týskvøldið og mikukvøldið.
04.12.2009
Næmingakonsertir í Nes Sóknar Musikkskúla
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Dámar tær væl at lesa? Og manglar tær onkran at tosa við um tað, tú lesur?
Ella kundi tú hugsað tær at komið í gongd við at lesa? So er ein møguleiki her!
Bókasavnið við Løkin og Bókasavnið í Nes kommunu fara at samstarva um at seta lesiringar á stovn. Lesiringar breiða seg sum ringar í vatninum runt Føroyar í hesum døgum. Fleiri lesiringar hava verið sjálvstøðugt virknir í mong ár, og summir lesiringar eru knýttir at bókasøvnum. Stovnan av lesiringi hevur verið í umbúna eina tíð á bókasavninum í Runavík. Og nú hava Bókasavnið við Løkin og Bókasavnið í Nes kommunu avtala at samstarva um at stovna lesiringar.
Tað eru fleiri fyrimunir við samstarvi, siga Solveig Debess, limur í bókasavnsnevndini í Nes kommunu og Svend Højgaard, leiðari á Bókasavninum við Løkin, sum samskipa stovnanina av lesiringunum. Fyri tað fyrsta verða vit fleiri, sum kunnu samskipa alt rundan um lesiringarnar. Eisini vænta vit, at fáa enn fleiri áhugaði at luttaka. Og tá fleiri eru við, so ber til at deila okkum upp í smærri bólkar td. í mun til hvat slag av bókmentum hvør einstakur ynskir at lesa. Soleiðis eru bara fyrimunir við samstarvi og við nógvum luttakarum.
Lesiringar virka ofta soleiðis, at luttakararnir hittast einaferð um mánaðin fyri at tosa um eina ávísa bók, sum øll hava lisið. Mett verður, at eini 12 luttakarar í hvørjum lesiringi er eitt hóskandi tal. Eru fleiri áhugaði, so verða fleiri ringar stovnaðir. Tað er ókeypis at luttaka í lesiringi. Bókasøvnini leggja hølir til og hjálpa til at útvega bøkurnar, íð lisnar verða. Tey, íð eru meir ella minni áhugaði, eru vælkomin á stovnandi fundin, fyri at hoyra og tosa nærri um hvussu lesiringar virka. Síðani kunnu tey taka støðu til, um tey vilja luttaka framyvir ella ikki.
Komandi hóskvøld er ásett til at vera kvøldið har lesiringarnar verða stovnaðir í kommununum báðum. Fleiri hava longu boða frá luttøku, men øll eru framvegis vælkomin við. Tað er ikki neyðugt at boða frá frammanundan.
Stovnandi fundurin verður á Bókasavninum við Løkin hóskvøldið 14. november 2013, klokkan 19.00.
Fundurin er almennur og ókeypis.
Hugnaligt skal tað vera, og tí verður drekkamuður sjálvandi eisini at fáa.
Bókasavnið í Nes kommunu og Bókasavnið við Løkin
Hetta skrivar Bókasavnið við Løkin á síni heimasíðu www.lokin.fo


text:
Jólaverkstøð
Skrá fyri nov./dec. 17
Vælkomin Til Dr.Margrethu Barnagarð
Á stovninum eru 114 børn ið eru á 7 stovum. Børnini eru millum 0 og 7 ár. Umleið 30 arbeiðsfólk eru knýtt at stovninum.
Barnagarðurin er bíttur upp í stovur við føstum starvsfólkum, har børn og foreldur koma at hava tætt samstarv við ta stovu, barnið er í. Stovnurin virkar sum ein sjálvsognarstovnur við egnari nevnd.
Vónandi vil henda heimasíða verða tykkum til hjálpar, og vóna starvsfólk og nevnd fyri Drotning Margrethu Barnagarð, at tit og barn tykkara fara at hava gleði av tíðini barnið fer at ganga í barnagarðinum hjá okkum.


text:
Video: Pensjónsaldurin gerst meira smidligur
Dan Klein --- 10.11.2017 - 09:15
Við nýggju pensjónsskipanini verður møguligt bæði at útseta og at framskunda fólkapensjónina.
Pensjónsaldurin fer í størri mun at taka útgangsstøði í tørvinum hjá tí einstaka. Ynskir tú at arbeiða longri enn pensjónsaldur kanst tú útseta pensjónina, og afturfyri fáa hægri grundarupphædd og viðbót tá tú fert á pensjón. Hevur tú hinvegin tørv á, at fara av arbeiðsmarknaðinum fyrr vegna kropsligt ella sálarligt slit, so ber til at fáa framskundaða pensjón upp til 3 ár áðrenn vanliga pensjónsaldurin.
Samsvarandi hækkandi livialdri, hækkar pensjónsaldurin eisini varliga. 1. januar 2025 hækkar hann fyrstu ferð úr 67 ár upp í 67½ ár. Hann hækkar aftur úr 67½ ár upp í 68 ár tann 1. januar 2030. Tá fólkapensjónin varð sett í verk var miðallivialdurin sum pensjónistur 3-4 ár. Í dag er hesin 18-19 ár, og væntað verður at vit skjótt í miðal fara at liva minst 22 ár sum pensjónistar. Hetta er gott og gleðiligt, men krevur eisini tillagingar av skipanini, um tryggjast skal øllum eina góða pensjón - eisini í framtíðini.
Soleiðis greiddi Kristina Háfoss frá ætlaðu broytingunum í pensjónsaldrinum á tíðindafundinum í farnu viku.
[youtube=http://www.youtube.com/watch?v=J46kQ8rH2Ig]


text:
Góðu tit mongu, mongu, sum hava heitt á meg um at royna at forða fyri, at indiski yogalærarin verður vístur úr Føroyum!
Eg skilji tykkum væl. Eg kenni ikki mannin, men eftir tí, tit siga, er hann ein fongur fyri samfelagið.
Nógv mál
Eg havi á fólkatingi havt sera nógv útlendingamál á borðinum.
Virkir mangla útlendsk starvsfólk. Menn vilja giftast útlendskum kvinnum. Útlendingar í Føroyum vilja hava familjulimir til Føroya. Útlendingar, sum eru í Føroyum, vilja sleppa undan at verða sendir av landinum aftur, tá uppihaldsloyvið er farið. Dømini eru mong og ymisk – men eitt er felags fyri øll: tað snýr seg um fólk. Um teirra lív og lagnu.
Í næstan øllum førum havi eg hildið tað verið rætt, at fólkini skuldu sleppa til Føroya ella at verða verandi í Føroyum. Bæði tí tað hevði verið gott fyri tey - og tí tað hevði verið gott fyri føroyska samfelagið.
Vit hava brúk fyri at fáa nýggj fólk og nýggjar tankar niður í okkara lítla støðuhyl.
Hugsið bara um allar teir hálvu ella heilu útlendingar, sum hava skarðað framúr í Føroyum. Teir hava ríkað samfelagið, eins og tit nú vísa á, at yogalærarin hevur gjørt.
Bæði eg sjálvur, míni starvsfólk - eins og aðrir myndugleikar – vilja fegin hjálpa fólki at fáa teirra mál avgreidd á rættan hátt.
Rule of law
Men tað er eitt, vit ikki kunnu gera: Vit kunnu ikki streingja á embætisfólkini fyri at fáa tey til at taka ávís mál fram um onnur, ella fáa tey at broyta avgerðir, sum eru tiknar sambært galdandi lógum.
Um ein politikari blandar seg uppí á hendan hátt, so fara vit frá rættartrygd til eina korrupta skipan.
Politiska valdið skal gera lógirnar og reglurnar. Og so er tað umsitingin, sum skal syrgja fyri, at tær verða hildnar. Og tað má vera skott millum hesi bæði. Annars hava vit ikki rule of law, men rule of man.
Rule of man er ein skipan, har øll ikki eru líka fyri lógini. Har tann, sum t.d. fær ein politikara at tala sína søk, hevur betri rættindi enn onnur. Ella har tann, hvørs mál kemur fram í miðlunum, hevur betri rættindi enn onnur.
Sjálvandi kann tað henda, at umsitingin tekur avgerðir, sum ikki eru í samsvari við lógina. Tá eiga vit øll at tala at, og Javnaðarflokkurin á Fólkatingi fer fegin inn í eitt mál, um tað eru greið tekin um, at umsitingin hevur gjørt mistøk, so umsøkjarin ikki fær sítt rætt.
Men er alt farið fram eftir bókini, kunnu vit einki gera. So er lógin hildin. So hava vit einki grundarlag at byggja okkara mótmæli á.
Vit kenna ikki alt í aktuella málinum um yogalæraran, men higartil hava vit ikki sæð nakað prógv um, at umsitingin hevur gjørt nakran feil.
Fleiri tykkara vilja hava meg – og aðrar politikarar – at ógilda avgerðina um útvísing. Fleiri tykkara hava menniskjaligar, etiskar, heilsufrøðiligar og aðrar grundgevingar. Men tað einasta sum er avgerandi í slíkum málum er, um umsitingin hevur fylgt lógum og reglum. Hevur hon tað, kann eg einki gera. Tað kann eingin.
Kanska reglurnar eru ov strangar. Tað verður støðugt mett um. Útlendingalógin verður alla tíðina eftirmett og tillagað.
Tað hjálpir tíverri tó ikki yogalæraranum í verandi støðu. Tað, sum er gadandi, er galdandi.
Yvirtøkan
Á útlendingaøkinum er politiska valdið býtt sundur millum Føroyar og Danmark. Umsitingin er formliga í Danmark - men reelt eisini í Føroyum, tí danir arbeiða sambært føroyskum tilmælum. Og somu reglur eru ikki galdandi fyri at sleppa inn í Danmark, sum fyri at sleppa inn í Føroyar.
Tí tykjast kommandolinjurnar ikki altíð at vera heilt greiðar, og mong tykjast halda, at eg tí sum politikari kann ”orðna" eitt mál. Við øðrum orðum: At eg kann benda benda reglurnar. Men tað kann eg ikki.
Summi tykjast eisini halda, at útvísingin nú kemst av, at málsøkið er danskt. Tosað verður um "danskar formalitetir", "danskt bureaukrati" og enntá "danska kynismu". Hvør skal siga: Tá málsøkið er yvirtikið - ella tá vit hava loyst frá Danmark - tá verða tey menniskjaligu atlitini sett hægri.
Men veruleikin er, at tá lógirnar verða føroyskar, fara tær eisini onkuntíð at siga, at ein persónur skal út, samstundis sum moralurin sigur tað øvuta. Tá næstrakærleikin sigur tað øvugta. Tá persónligu sambondini siga tað øvugta.
Men eisini tá má lógin haldast, hóast tað fer at tykjast órættvíst.
Tí benda vit reglurnar fyri einum - hvussu kunnu vit so siga við tann næsta, at lógin má haldast? Og hvat siga vit so við tann triðja? Og tann 100'anda?
Antin halda vit okkum til lógirnar altíð - ella ongantíð. Og gera vit tað ikki í dag, flýtur alt økið í morgin.
Tú mugu vit halda okkum til lógirnar.
Eisini tá ítróttarfelagið ringir til politikaran og sigur, at tann útlendski spælarin má inn áðrenn vikuskiftið, og tí má takast fram um í bíðirøðini.
Eisini tá fyritøkan sigur, at útlendsku arbeiðsmenninir mugu byrja í morgin.
Eisini tá ein bygd stendur saman um eina útlendska kvinnu, sum ikki sleppur at verða verandi eftir at hava arbeitt her og lært seg føroyskt.
Útlendingapolitikkur er sera trupul at umsita aðrastaðni - og hann verður um nakað enn truplari í Føroyum, tí viðurskiftini eru so smá, og tað er so stutt frá myndugleikum til borgarar.
Javnaðarflokkurin heldur tað vera rætt at yvirtaka økið. Vit eiga at kunna umsita tað á greiðari og smidligari hátt, enn tað verður umsitið nú.
Men tað er heilt avgerandi, at rættartrygdin verður í lagi. Full vissa um tað er fortreytin fyri yvirtøkuni.
Til endans
Sum áður nevnt kenni eg ikki allar smálutirnar í tí aktuella málinum. Men hevur umsitingin gjørt eitt mistak, so má avgerðin sjálvandi broytast sum skjótast. Og so skal eg gera tað, eg kann.
Hevur umsitingin hinvegin fylgt lógum og reglum, so má avgerðin standa við - hóast tað reint menniskjaliga kann tykjast skeivt. Fortreytin fyri allari rættartrygd er jú, at lógirnar verða hildnar. Og soleiðis má tað eisini verða, tá málsøkið er yvirtikið.
Um yogalærarin noyðist at fara mánadagin, vóni eg, at hann sambært lógum og reglum sleppur inn aftur seinni og aftur kann virka í Føroyum.
Eg skilji væl, at hann hevur verið til bæði gleði og gagns fyri øll tykkum, sum seinastu dagarnar hava skrivað til mín.
Eg skilji eisini væl, at júst hendan lógin rakar serliga hart, tí hon sum áður nevnt snýr seg um lív og lagnur.
Men skulu vit hava rættartrygd í landinum, má hon haldast.


text:
Tá talt varð upp tann 1. mai í ár, vóru vit 587 fólk fleiri enn vit vóru eitt ár frammanundan.
Tað er rættiliga stór framgongd, og sum víst er á í aðrari grein er fólkatalið økt við gott og væl 1.200 fólkum síðan 1. januar 2014.
Tað er tó ikki allur partir av landinum, sum fáa ágóðan av vøkstrinum. Tað vísir uppgerðin hjá Hagstovu Føroya, sum varð send út fyrr í ár.
Nýggjasta uppteljingin hjá Hagstovuni vísir, at fólkatalið økist í øllum landinum uttan syðsta partinum, har fólkatalið minkar rættiliga fitt.
Størsti vøksturin í fólkatalinum er í høvuðsstaðnum, har fólkatalið er økt við 319 fólkum. Hava vit í huga, at fólkatalið er økt við 587 í alt hetta seinasta árið merkir tað, at fólkatalið í høvuðsstaðarøkinum eigur umleið 54 prosent av vøkstrinum.
Næst á listanum er Eysturoyar sýsla, har fólkatalið er økt við 154 fólkum. Meira enn helmingurin av hesum stavar frá vøkstrinum í Runavíkar kommunu, har tey eru 95 fleiri enn tey vóru fyri einum ári síðan. Í Sandoy eru tey 2 fleiri, og tað er minsta øking í fólkatalinum.
Ein partur av landinum hevur ikki øking í fólkatalinum. Tað er Suðuroy, har fólkatalið minkar við 1,5 prosentum ella 68 fólkum.


text:
Tíðindi
2. juli 2017
Fæstu skúlarnir hava útbúnan vegleiðara, og støðan er verri uttan fyri høvuðsstaðin enn í høvuðsstaðnum. Allarflestu teirra, ið hava tikið diplomútbúgving sum vegleiðari, og síðan masterútbúgving í vegleiðing, eru lærarar í skúlunum í Tórshavnar kommunu. Nógvir av skúlunum uttan fyri Tórshavn eru eisini so mikið smáir, at fleiri eru saman um ein vegleiðara.
- Av teimum, sum hava tikið diplomútbúgving, er ein vegleiðari, sum ikki er í Tórshavnar-økinum, og somuleiðis av teimum, sum í summar taka mastarútbúgvingina, er bara ein, sum ikki er í Tórshavnar-økinum. Í skúlunum í Havn eru enntá summastaðni fleiri enn ein útbúgvin vegleiðari. Hetta er gott fyri skúlarnar í Havn, men sera óheppið fyri skúlarnar uttan fyri Tórshavn, at teir ikki eru eins væl fyri, sigur Ester Poulsen, forkvinna í Vegleiðarafelag Føroya.
Fleiri teirra, sum arbeiða sum vegleiðarar, hava skeið ella annað, soleiðis at teir kunnu arbeiða sum vegleiðarar. Men nógvir hava onga skúling í vegleiðing.
- Tíverri hevur siðvenjan verið, at vegleiðing hevur verið brúkt sum klípi. Vantar einum lærara nakrar tímar til fulla tímatalvu, so hevur skúlastjórin sett hann á vegleiðingina. Nógvir vegleiðararnir eru vorðnir vegleiðarar á henda hátt; hetta er ikki serliga heppið, tí hevur lærarin ikki valt at arbeiða við vegleiðing, er ikki vist, at hann hevur áhuga fyri økinum. At arbeiða sum vegleiðari krevst, at tú dugir at lurta eftir næminginum, at tú loftar tí, sum næmingurin sigur millum reglurnar, fyri at føra hann víðari til næsta stig, at tú hevur áhuga fyri honum, og at tú setir teg inn í økið. Hevur lærarin ikki áhuga fyri hesum, er tað avgjørt ein vansi.
Í summar eru 23 vegleiðarar lidnir við masterútbúgving í vegleiðing; átta teirra eru fólkaskúlalærarar. Ester Poulsen heldur, at tað er óheppið, at tað ikki verður hildið fram at útbúgva vegleiðarar.
- Vit vóna, at útbúgvingin heldur fram skjótt, tí tørvurin er stórur á útbúnum vegleiðarum, og nógvir lærarar eru áhugaðir at fara undir útbúgving sum vegleiðari.
Uppgávan hjá skúlavegleiðingini er útgreinað í kunngerð um skúlavegleiðing frá 9. juni 2010.
Les eisini: http://skulabladid.fo/ra%C3%B0festa-sk%C3%BAlaveglei%C3%B0ingina-og-samstarva-um-felags-uppg%C3%A1vur
Mynd: Ólavur Frederiksen
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Kringvarpið avdúkaði nýggjársaftan, at almenningurin nú fyri triðju ferð hevði valt Pál Joensen úr Suðuroyar Svimjifelag at verða ársins føroyska ítróttarnavn. Hetta er eitt megnarbragd, sum ikki verður minni av at Elspa Mørkøre vann bæði árini frammanundan, og at føroysk svimjing tí hevur verið ovast í nú fimm ár á rað.
Í sendingini “Ítróttur 2009” hjá Kringvarpinum helt Pál Joensen sjálvur um árið í ár, at tað hevði verið í so nógv ein “rollercoaster” túrur, har hann svam skjótt tá ið hann ikki skuldi, og so tíverri ikki svam líka skjótt tá ið hann skuldi. Hæddarpunktið var at vinna World Cup í Moskva, og harnæst at verða partur av Oyggjaleikaliðnum hjá okkum í summar. Lágpunktið var hinvegin HM í Rom, har hann slettis ikki svam upp til tað sum teir væntaðu, og harnæst EM í Istanbul.
Nú fara Pál og Jón til Potsdam tann 4. ella 5. januar, at venja saman við nøkrum av teimum harðastu hálsunum í heiminum. Draktirnar rúka, men Jón Bjarnason helt í ítróttarsendingini ikki at hetta fer at ávirka Pál Joensen líka nógv, sum tað kanska rakar onkran annan. Vit vóna tað besta, og fegnast um at Pál Joensen á hendan hátt varpar ljós á Føroyar um allan heim, og á svimjiítróttin her í okkara egna lítla dunnuhyli.
Tit lukku tit báðir, og øll tit onnur sum hjálpa teimum!


text:
Leivur Persson nýggjur stjóri í Arbeiðs- og brunaeftirlitinum
Samferðslumálaráðið hevur í dag sett Leiv Persson í starv sum stjóra fyri Arbeiðs- og brunaeftirlitið.
3D-prentað hús verður bygt í Keypmannahavn
Í løtuni verður ein kontórbygningur bygdur við 3D-prentara á Norðhavnini í Keypmannahavn.
Ræðsluátøk nytta ikki longur
Í Føroyum roykja vit meiri enn í grannalondunum. Sambært Magna Mohr, mugu aðrir miðlar enn ræðsluátøk í brúk
Erna Solberg heldur fram sum forsætisráðharri
Ein meiriluti av norskum veljarum atkvøddu fyri bláa blokkinum á Stórtingsvalinum í gjár


text:
Arizona er ein av amerikansku statunum, sum framvegis hevur deyðarevsing í lógini. Men nú hevur staturin fingið ein trupulleika, tí hann ikki eigur meira midazolam, sum er eitt doyvandi evni, ið verður latið í sproytuna, tá ein fangi skal avrættast.
Hetta kom fram í einum rættarmáli fríggjadagin, har mátin, sum Arizona avrættar fólk uppá, var til viðgerðar. Rættarmálið er komið í lag, tí sjey fangar á ”death row” - tað eru teir deyðadømdu, sum sita og bíða eftir at verða avrættaðir – stevndu statinum fyri at brúka ómenniskjansligar mannagongdir í sambandi við avrættingar, tí staturin brúkar fleiri evni í sproytuni, harímillum midazolam, sum ikki eru egnað til sovorðið brúk.
Undir rættarmálinum kom fram, at goymslan av midazolam hjá statinum var uppi 31. mai í ár, og at tað ikki hevur borið til at fylt goymsluna uppaftur. Orsøkin er ov stórt trýst frá teimum, sum eru ímóti deyðarevsing, varð sagt.
Seinasta avrættingin í Arizona var í juli 2014, tá Joseph Wood, sum í 1989 varð dømdur fyri at hava myrt sína unnustu og pápa hennara. Tað tók Wood 1 tíma og 57 minuttir at doyggja, frá tí hann hevði fingið ta deyðiligu innspræningina, og tað førdi til rættarmálið, sum nú er í gongd í amerikanska hægstarætti. Wood fekk 14 ferðir so nógv midazolam, sum lógin loyvir, umframt narkotiska evnið hydromorfon.
Midazolam, sum er í ætt við Valium, hevur eisini verið partur av einum rættarmáli í Oklahoma, har rætturin í fjør staðfesti lógliga nýtslu av evninum til avrættingar. Tað fekk Arizona til at innføra eina avrætting í trimum stigum, har tann dømdi fær midazolam og potassiumklorid, sum fær hjartað at steðga.
Men evnið er kontroversielt, og framleiðarin Pfizer boðaði í síðsta mánaði frá, at Pfizer ikki longur selur avrættingarevnir, harímillum midazolam. Sostatt er tað nú meira enn trupult hjá amerikansku myndugleikunum at fáa fatur á evnunum til avrættingarnar.
Síðani 1990'ini er talið av avrættingum í USA minkað nógv. Higartil í ár eru 14 fólk avrættað í USA.
Kelda: Reuters


text:
Í Føroysku King James Bíbliuni, eins væl sum í klassiskum føroyskum máli, stýra til, vegna, millum, og innan, hvørsfalli — ikki hvønnfalli.
Hvussu langt afturi í tíðina, vit mugu fara fyri at síggja hetta til fulnar livandi eisini í talumálinum, er ilt at siga, men kanska eini 5-600 ár. Ólíkt Victori Dánielssyni, so hava Jákup Dahl og Christian Osvald Viderø nátt tøkur á hesum tilnarliga málbúna til fulnar. Slíkur málbúni er mun tignarligari fyri oyranum enn hitt, ja, tað verður lyft upp á eitt heilt annað støði, sum eg meti vera tað einasta høviliga til bókanna Bók: Hina Heilagu Bíbliu. Hjá honum, sum ikki enn hevur lisið nógv skrivað tilfar við hesum málbúna, kann tað vera torført at skilja tað at byrja við, tí hetta, eins og alt annað, má lærast.
Dømir um til, stýrandi hvørsfallinum, enn livandi í snakkimálinum, eru: Til sjós, til fjals, til skips, til hansara, til hennara, til Havnar, til handils, til Íslands, til Danmarkar, til Guðs, til himins, til helvitis. Í Føroysku King James Bíbliuni verður hetta víðkað til eisini at fevna um t.d.: “til dóps síns” (Matth. 3:7); .. “Og til kvinnunnar vórðu givnir tveir veingir” (Opb. 12:14); .. Tá fór Pætur oman til mannanna sum vóru sendir til hansara frá Corneliusi (Gern. Ap. 10:21); .. lyfti upp hond sína til himins (Opb. 10:5); .. “til hinnar miklu kvøldmáltíðar hins mikla Guðs” (Opb. 19:17).
Tá ið ein vil lyfta málið alt upp á eitt hægri tignarligt stig, so brúkar ein hetta heilt yvir ein kamb. Lesarin má so bara vita hetta, og innstilla seg inn á hetta. Á mangan hátt kann hetta tykjast vera púra hvør sítt mál, men tað er tað tó ikki. Hetta er bara hvør sítt málsligt kervi; hvør sínar málsligar reglur. Tað klassiska málið brúkar øll føllini meira javnt, meðan snakkimálið brúkar mest hvørfallið og hvønnfallið. “Til kvinnunnar” (sí Luk. 7:44 FKJ), til dømis, er ikki tað sama sum “til kvinnurnar”, nei, “til kvinnunnar” er ikki til fleiri kvinnur, men til eina kvinnu, t.e. til kvinnuna. Her má lesarin vera vakin, og síggja, at har stendur altso ikki kvinnurnar, men kvinnunnar. Kvinnunnar merkir altso, “hjá kvinnuni”, sum t.d. “ringur kvinnunnar”, t.e. ringurin hjá kvinnuni. Altso, til hennara, til kvinnunnar; ikki til hana, til kvinnuna, nei, als ikki. Tískil merkir “til kvinnunnar” á klassiskum máli tað sama sum “til kvinnuna” á snakkimáli, men tað er hvør sín málbúni, hvør sín stílur, ja, hvørt til sítt brúk. Men, her má lesarin ikki geva upp, men heldur halda áfram at pressa seg inn í Guðs orð. Um hann elskar Guðs orð, ja, so vil hann pressa seg inn í tað, tí eitt annað tungumál er hetta ikki; nei, bert føroyskt á tignarstigi. So júst sum enska King James er skrivað á enskum kanseleri-máli, enskum á tignarstigi, hóskiligt fyri kongin, ja, soleiðis eigur Føroyska king James at vera skrivað á føroyskum tignarmáli, hóskiligt fyri okkara einasta Kong, Harran Jesus Christ.
Kongurin situr enn á trónuni, so hví skuldi eitt minni tignarligt mál verið honum hóskiligt í 2012?
Dømir um millum, stýrandi hvørsfallinum, enn livandi í snakkimálinum, eru: okkara millum, teirra millum, sín ámillum, landanna millum osv. Í Føroysku King James Bíbliuni verður hetta víðkað til eisini at fevna um t.d.: “hvønn tit vógu millum tempulsins og altarsins” (Matth. 23:35), “uppreistur millum fólksins” (Matth. 26:5), “Hvørja millum vóru Maria Mag-da-le´-na ..” (Matth. 27:56).
Dømir um innan, stýrandi hvørsfallinum, kanska heldur óvanlig í snakkimálinum, eru: innanborða, innanveggja, innanlands, innandura, innantanna osv. Í Føroysku King James Bíbliuni verður hetta nýtt í víðari nýtslu, sum lesarin skjótt vil læra at meta.
Guð skapaði mannin “á undurfullan hátt”, við ómetaliga stórum førleikum og evnum at læra, so hví sigur hann seg enn vera býttan? Nei, sparka hasa lygnina per-fluks niður aftur til helvitis, og les; bara les, og les, og les; so vilt eisini tú loksins fara at skilja, tá ið tú altso ert farin at skilja, at eisini tú hevur vit, sum tú aldri vitsti at tú hevði. Ja, vita eftir.
Vegna stýrir eisini hvørsfalli í góðum føroyskum máli. Dømir úr FKJ N.T. eru: “vegna hinnar ovurhonds náði Guðs í tykkum” (II. Cor. 9:14); .. “Rachel grátandi vegna barna sína” (Matth. 2:18); .. “vegna tess at hann prædikaði teimum Jesus” (Gern. Ap. 17:18); .. “tit skulu fáa meinboga vegna mín hesa nátt” (Matth. 26:31).
Og kom so ikki aftur og sig, at tú ert býttur. Eg nokti altso at trúgva tær, tí Guð sigur altso, at hann skapti teg á undurfullan hátt; so gevst nú og tvætla, ha?
Ja, so í Føroysku King James kemur tú at lesa slíkt kongligt tignarmál sum, “Tí peninga-alskurin er rót als ils (I. Tim. 6:10); .. “ikki givnar til nógvs víns” (Titus 2:3); .. “eggja til kærleiks og góðra verka:” (Heb. 10:24), “Formaning til einleiks, & kærleiks” (yvirskrift); .. “millum summa av lærusveinum Jóhannesar og Jødanna um reinsan” (Jóh. 3:25); .. “Tí lærusveinar hansara vóru farnir avstað til staðarins at keypa mat” (Jóh. 4:8); .. “Hann varð leiddur sum ein seyður til slátranarinnar” (Gern. Ap. 8:32); .. “hin fyrstiføddi millum mangra brøðra” (Rom. 8:29); TIL HINS ÓKUNNA GUÐS (Gern. Ap. 17:23); .. “fremstir menn brøðranna millum:” (Gern. Ap. 15:22); hvar er røðumaður hesa heims? (I. Cor. 1:20); og: “HIN elsti til hinnar útvaldu frúar og barna hennar” (II. Jóh. v.1).
Leggið annars til merkis, at hinnar og hinar er ikki sama orð. Hinnar er hvørsfallsháttur, og merkir “hjá hini”. Sum dømi kann nevnast “Skyldur hinnar giftu støðu”, sum jú merkir “skyldurnar hjá hini giftu støðu”. Her skal man bara lesa og læra tignarmál Bíbliunnar.
Kanska ger hetta, at lesarin noyðist at lesa spakuligari og hugsa um hvørt einstakt orð hann lesur, men tað er eisini gott og rætt: tað skal hann jú allíkavæl. Hin Heilaga Bíblia er eingin roman, men Kongsins BÓK; og fyri hana kanst tú saktans læra eitt lítið sindur meir enn snakkimál hinnar 21. aldar.
Men jú, alt hetta skal av røttum gerast innan rímiligra marka; til uppbyggingar av elskarum Guðs orðs. Har sum ein sær, at hetta gerst ov torført, og ikki situr so væl, ja, har kann ein fult vitandi velja at brúka hvønnfallið í staðin; tó so at regulin er regulin, og undantakið er undantakið. Men hvar ið kongliga tignarmálið liggur, og hvar ikki, ja tað er eingin ivi í tí; og har byggja vit víðari á Viderø og Dahl sálar.


text:
Góðskrivingar verða viðgjørdar tvær ferðir árliga, í heysthálvuni og í várhálvuni.
Setrið kann eftir umsókn og fakligari meting játta at góðskriva skeið og partar av útbúgvingum, sum eru lokin, ella sum ætlanin er at lúka á øðrum universitetum.
Í bachelornámum í føroyskum, søgu og samfelagsfrøði kunnu í mesta lagi 40 ECTS verða góðskrivað. Í námsfrøðinga- og læraraútbúgvingini tó 45 (ein linja).
Í masternámi kunnu í mesta lagi 60 ECTS verða góðskrivað, tá bachelornámið er lokið á Setrinum. Annars kunnu masterlesandi fáa 30 ECTS góðskrivað.
Í hjánámi kunnu tey 30 ECTSini, sum verða kravd á masterstigi, verða góðskrivað.
Søkt verður um góðskriving við umsóknarblaðnum, sum er tøkt her.
Søkt kann verða um góðskriving tvær ferðir árliga
Umsóknarfreistin hjá lærara- og námsfrøðingalesandi er 20. august og 1. mars.
Umsóknarfreistin hjá øðrum lesandi er 1. oktober og 1. mars.


text:
Ov nógv ferð
Ferðin er størsti dreparin í ferðsluni. Tað er altjóða skjalprógvað, at beinleiðis samband er millum ferð og talið á deyðum og skaddum í ferðsluni. Tess meiri ferð, tess størri vandi fyri vanlukku, og tess álvarsligari eru vanlukkurnar. Hildu allir bilførarar hámarksferðina, hendu munandi færri vanlukkur.
Hví koyra vit eitt sindur ov skjótt?
Eisini fólk, sum meta seg sum ábyrgdarfullar bilførarar koyra viðhvørt ov skjótt. Kanningar uttanlands vísa, at hetta millum annað er tí teirra royndir vísa, at tað næstan altíð gongur fínt. Ofta meta vit tað vandaleyst, tí:
• Vit hava avmarkaða vitan um avleiðingarnar
• ’Øll’ koyra ov skjótt
• Tað hevur ofta ikki stórvegis avleiðingar
• Fjølmiðlar hava størri fokus á tey, sum koyra alt ov skjótt
Eftir øllum at døma er tað góðtikið í samfelagnum at koyra eitt sindur ov skjótt.
Vandin størstur á landsvegi
Ofta verður havt á lofti, at vegir og bilar eru so tryggir, at tað er trygt at koyra skjótari enn verandi hámarksferð á 80 km/t. Vegirnir eru vorðnir tryggari enn fyri 30 árum síðani og bilarnir tað sama. Kortini er ov nógv ferð tann faktorurin, sum oftast ger, at ein ferðsluvanlukka gerst ein deyðsvanlukka. Samanbera vit við í Danmark, har tað eisini eru motorvegir, er greitt, at tað júst er á landsvegum, at 2/3 av fólk doyggja í ferðsluni. Í Danmark doyðu í 2013 12 fólk á motorvegi, 63 í býi og 116 á landsvegi.
Tá tú sum royndur bilførari setir teg við róðrið og koyrir eftir landsvegi, kennir tú teg kanska trygga/n at koyra eitt sindur ov skjótt. Men eisini fyri royndar bilførarar henda flest ferðsluvanlukkur á landsvegi. Hetta er orsakað av tí, at hámarksferðin er høg og kortini ofta verður brotin. Samstundis hevur tú mótkoyrandi ferðslu. Tá ferðin er høg, gerast vanlukkurnar álvarsamari.


text:
Orð: Grundtvig
Týtt: John Petersen
Er hond tín løgd á Harrans plógv,
ei aftur um teg skoða.
Við treysti far um allan hógv,
um nógv er tær til bága!
Ja, pløg tín teig, legg fræ í jørð.
Við tárum væt hin turra svørð.
Vil grátur kinnar roða,
hav heystardag í huga.
2. Tær løtur tú íkring teg sært,
tá hugur kennist lættur,
so minst til kallið stórt og kært,
at tú ei vendir aftur.
Tí aftur vendir lívið ei,
hvørt afturstig er deyðans leið;
tók bræði teg av fóti,
reis teg við nýggjum móti.
3. Gakk tryggur fram í Jesu navn,
um steinar fótin særa,
og heimur breiðir út sín favn
tað er ein vandasnara! –
Ígjøgnum loga fer mong stund;
eg ræðist heimsins svikagrund,
vil sárt í fóti svíða,
halt á eitt bil at stríða.
4. Tað er ein lítil stund, og brátt
er lívssól farin undir,
við fugladúr á summarnátt
kann metast deyðans blundur.
Sum hvíldin okkum kendist kær,
tá strevin dagur liðin var,
er sælan hinumegin,
tá endaleys er gleðin.


text:
Vakttelefonin hjá Sjóvinnustýrinum hevur telefonnummar +298 333198
- Sjóvinnustýrið skal hava fráboðan, tá vanlukkur henda á sjónum.
- Eisini er krav, at klassafeløgini fáa fatur á Sjóvinnustýrinum alt samdøgrið.
- ISPS-kodan krevur, at skip og reiðarí kunnu seta seg í samband við flaggmyndugleikan alt samdøgrið.
- FAS-skip, sum hava avbjóðingar uttanlands eiga at boða Sjóvinnustýrinum frá avbjóðingum og trupulleikum beinanvegin, so sleppast kann undan afturhaldi.
GG: Vakttelefonin skal ikki nýtast til umbønir viðvíkjandi manning, so sum sjóvinnubrøv ella viðurkenningarprógv. Slíkar umbønir verða avgreiddar í vanligari avgreiðslutíð hjá Sjóvinnustýrinum.